Олий Мажлис Қонунчилик палатасининг навбатдаги мажлисида “Музейлар тўғрисида”ги Ўзбекистон Республикаси Қонунига қўшимчалар киритиш ҳақида”ги қонун лойиҳаси депутатлар томонидан иккинчи ўқишда атрофлича кўриб чиқилди.\nТаъкидланганидек, қонун лойиҳаси 2021 йил 7 апрель куни биринчи ўқишда концептуал жихатдан қабул қилинган эди. Лойиҳани иккинчи ўқишга тайёрлаш жараёнида экспертлар, жамоатчилик вакиллари ҳам фаол иштирок этди. Ана шундай сермазмун саъй-ҳаракатлар, қонунчилик техникаси талаблари бажарилганидан сўнг лойиҳа пишиқ-пухта ҳолга келтирилди. Шунингдек, ундаги нормалар депутатлар берган таклиф ва тавсиялар асосида такомиллаштирилди.\nДепутатлар таъкидлашича, лойиҳанинг қабул қилиниши музейлар томонидан кўрсатиладиган хизматлар сифатини замонавий талаблар ва халқаро стандартларга мослаштириш, уларнинг маҳаллий ташриф буюрувчилар ва туристлар учун жалб этувчанлигини ошириш имконини беради.


Қозоғистон расмий доираларидаги охирги ўзгаришлар нимани англатади? - BBC O'zbek\nҚозоғистон расмий доираларидаги охирги ўзгаришлар нимани англатади?\nҚозоғистон расмий доираларида охирги кунларда қатор муҳим ва эътиборга лойиқ ўзгаришлар рўй берди.\nМамлакат янги бош вазири этиб, аввал ҳам бош вазир бўлган ва ҳозиргача президент девони раҳбари вазифасини бажариб келган Карим Масимов тайинланди.\nАйни вақтда президент Назарбоевнинг тўнғич қизи Парламент қуйи палатаси спикерининг ўринбосари ҳам этиб тайинланган.\nБу ўзгаришларни қандай талқин қилиш мумкин. Суҳбатдошимиз Марказий Осиё масалалари бўйича таҳлилчи Жоанна Лиллис:\nЖоанна Лиллис: Менимча шуниси аниқки, Масимовнинг ҳукумат таркибига Бош вазир сифатида қайтиши, президент Назарбоевнинг ишончига эга эканлигини англатади. Шуни ёддан чиқармаслик керакки, жаноб Масимов мустақил Қозоғистон тарихида аввал энг кўп муддат бош вазир бўлган шахс. 2012 йили бош вазирликдан олиб ташланишидан аввал деярли олти йил бу вазифани бажарган. Бош вазирликдан олинганидан кейин ҳам жуда муҳим мавқе, президент девони раҳбари мавқеида қолганди. Кундалик равишда президент яқин бўлган мавқедан ҳозирда бош вазирликка қайтаяпти. Ана шу омиллар у президент Назарбоевнинг катта ишончига эга одам эканлигидан далолат беради. Албатта бу ўзгаришлар Қозоғистондаги қудрат алмашинуви эҳтимоллари ҳақидаги тахминларга туртки берди. Кўплаб кузатувчиларнинг ишонишича, Карим Масимов келгуси қудратга номзод сифатида анчайин кучли шахс. Лекин шундай таҳлилчилар ҳам борки, уларга кўра Масимов қудратга асосий номзод эмас, шунчаки бу ўринга ким эришишида муҳим роль ўйнайдиган одам.\nБи-би-си: Лекин айтиб ўтганингиздек, Президент Назарбоев уни бир бош вазирликка қўйиб, кейин олиб, мана яна қайтариб қўймоқда. Бу мамлакатда ким раҳбар эканлигини кўрсатиб қўйш учун қилинаётган қадамларми?\nЖоанна Лиллис: Шундай бўлиши ҳам мумкин, чунки бу қарорлар ортида асосан жаноб Назарбоев туради. Лекин шуни ҳам ёддан чиқармаслик керакки, жаноб Назарбоев ҳозирда вазифасидан олинган Серик Аҳметов ишидан қониқмаганди. Феврал ойида аҳолининг катта норозилигига сабаб бўлган танганинг девальвацияси ортидан Президент бутун бошли Вазирлар Маҳкамасини қаттиқ танқидга тутганди. Янги Бош вазир этиб Карим Масимовни тайинланиши ҳақида эълон қилар экан, Серик Аҳметов фаолиятини яна бир бор танқид қилишни ҳам ёддан чиқармади.\nБи-Би-си: Дарига Назарбоеванинг Парламент спикери ўринбосари ва парламентдаги Нур Отан фракцияси раҳбари этиб тайинланиши, буни ҳам қудрат алмашинуви йўлида қилинаётган қадамлар, дея талқин қилса бўладими?\nЖоанна Лиллис: Албатта, Дариға Назарбоеванинг парламет қуйи палатаси спикери ўринбосарлигигига тайинланиши жуда эътиборли ҳодиса. Назарбоева хонимнинг собиқ эри президентнинг назаридан қолганидан кейин у ҳам сиёсий саҳнада анчайин мавқеини йўқотганди. У охирги сайловлардагина парламентга қайтди ва мана энди спикер ўринбосари этиб тайинламоқда, бу эса келгуси кўтарилишлар эҳтимолини ҳам англатади. Бу Дариғанинг ўз отаси ишонч доирасига яна қайта кириб келаётгани белгисидир. Охирги вақтларда у президент атрофида ҳам кўпроқ кўрина бошлади, Сочидаги Оимпиадага ҳамроҳ бўлиб борди. Шунинг учун унинг сиёсий карьераси қайта йўлга туша бошлади, деб ишонч билан айтишимиз мумкин менимча. Лекин таҳлилчилар унинг охирги тайинланишлари қудрат алмашинуви сценарийсида қандай рол ўйнаши мумкинлиги ҳақида эҳтимоллар ҳаиқда бош қотиришмоқда. Бу эҳтимолларни кўриш ҳозирда бир оз фолбинликни эслатмоқда.\nБи-би-си: Буларнинг ҳаммаси Президент Назарбоев қудрат алмашинуви ҳақида жиддийроқ ўйлай бошлаганини англатадими?\nЖоанна Лиллис: Фикримча ҳозирда қандай янги тайинланишлар Президент Назарбоев қайсидир маънода қудрат алмашинуви ҳақида ўйлаётгани белгисидир. Масимов ва Назарбоева хоним иккаласининг муҳим мавқеларга тайинланиши балким президентнинг бу ҳақда жиддийроқ ўйлаётгани белгиси ҳам бўлиши мумкин. Лекин унинг бошида қандай ўйлар кечаётганини биз албатта билмаймиз. Балким уларнинг иккисини ҳам яна бир бор синаб кўриш учун вазифаларга тайинлаётгандир.\nҚозоғистон: Янги бош вазир номзоди таклиф этилди


Хитой Сибир ерларини Россиядан ижарага олмоқчи - BBC O'zbek\nХитой Сибир ерларини Россиядан ижарага олмоқчи\nImage caption Забайкалье хушманзара, аммо тупроғи унумдор ҳисобланмайди\nХитой ширкати шарқий Сибирдаги 115 минг гектар ерни қишлоқ хўжалик экинлари етиштириш мақсадида ижарага олиш учун Россия билан музокаралар олиб бормоқда.\nЗабайкалье расмийларига кўра, Huae Sinban сармоя ширкати билан шартнома қиймати 448 миллион долларга қадар бўлиш мумкин.\nРоссиянинг ТАСС агентлигига кўра, маҳаллий ҳукумат Хитой ширкати билан бу борадаги меморандумни имзолаган.\nHuae Sinban Сибир ерларини 49 йилга ижарага олишни режаламоқда.\nImage caption Чельябинскдаги хитойлик ишчилар Россия қишлоқ хўжалиги билан яхши таниш\nХитой бошқа мамлакатларга ҳам ерларни ижарага олиш орқали сармоялар киритган.\nЗабайкалье губернатори Константин Илковскийнинг айтишича, ижара ҳақи ва муддати билан боғлиқ расмиятчиликлар "бир йил ичида" ниҳоясига етказилади.\n1961: Хитой совет услубидаги коммунизмни расман қоралаб чиқади\n1969: Икки давлат ўртасидаги чегара уруши\n1976: Мао Цедун ўлимидан сўнг кескинлик юмшай бошлайди\n1992: Россия Президенти Борис Ельцин Хитойга ташриф буюради\n1998: "Ўзаро тенглик ва ишончга асосланган ҳамкорлик" барпо этишга келишилади\n2001: 20 йиллик ҳамкорликка доир шартнома имзоланди\n2009: 3 миллиард доллардан кўпроқ 40 дан ортиқ шартнома имзоланди\n2010: Хитой ва Россия ўртасидаги биринчи қувур ишга тушди\n2014: 400 миллиардлик 30 йилга мўлжалланган газ шартномаси имзоланди\nМосква давлат университети профессори Наталья Зубаревичнинг Би-би-си билан суҳбатда айтишича, Сибирдаги бу каби йирик ҳудудни қишлоқ хўжалик мақсадларида ижарага олиш самарасиз, чунки об-ҳаво шароитлари оғир ва тупроқ жуда кўп меҳнат талаб қилади.\nУнинг сўзларига кўра, ўсимлик мойи етиштириш ҳам назарда тутилган, аммо у минтақада кунгабоқар ўсмайди.\n"Қаттиқ континентал иқлим боис у ерда чорвага ҳам шароит йўқ. Хитойликлар жуда уддабурон, аммо улар иқлимга бас кела олишармикан? Афтидан, улар иссиқхоналардан фойдаланишади", - дейди Наталья Зубаревич.\nАммо келишув яхши иш бергани тақдирда, бу Москва ҳамда Пекин ўртасидаги тобора ривожланиб бораётган бизнес алоқаларини янада гуркиратиши мумкин.\nГубернатор Илковскийнинг айтишича, Хитой ширкати ижарага оладиган ерда 1000 га яқин маҳаллий аҳоли вакиллари ҳамда хитойликлар учун иш ўринлари яратилади.\nМосква Давлат халқаро муносабатлар институти - МГИМОнинг Хитой бўйича мутахассиси Владимир Корсуннинг айтишича, Хитой сармоясини жалб этишнинг бирдан-бир йўли ерни ижарага беришдир.\nУнга кўра, хитойликлар ўз сармоялари учун хавфсизлик ва ҳукуматнинг кафолатлари, махсус шароитлар, жумладан, маълум бир ҳудуд берилишини исташади.\n2014 йилнинг май ойида Россия энергияга ташна Хитой билан 30 йилга мўлжалланган 400 миллиард долларлик газ шартномасини имзолаган.\nImage caption Путин ва Си Циньпин бир-бирларини "яхши дўст" деб таърифлашади\nҒарбий Сибирдан Хитой шимоли-ғарбига узанадиган иккинчи газ қувури ҳақидаги меморандум ҳам имзоланди.\nҒарб Украинадаги уруш сабаб Россияга қарши иқтисодий жазо чораларини киритиши ортидан Москва сармоялар учун шарққа юз бурди.\nПрезидент Владимир Путин ўтган бир йил ичида Хитой Президенти Си Цзиньпин билан камида беш марта учрашди.\nҲар икки раҳбар бир-бирларини "яхши дўстлар" дея таърифлашади.


Ишга киритишни ваъда қилган фирибгар аёлга нисбатан ҳукм ўқилди - Darakchi\nИшга киритишни ваъда қилган фирибгар аёлга нисбатан ҳукм ўқилди\nЖИНОЯТ 23.01.2020, 16:46\nҚорақалпоғистон. 29 ёшли Зульхумар Ж. Нукус шаҳрида яшовчи 61 ёшли Т.С.га унинг ўғли 32 ёшли О.А.ни ўзининг мансабдор танишлари орқали 900 АҚШ доллари эвазига Қўнғирот туманидаги “ЎзКоргаз” корхонасига ишга жойлаштириб беришни ваъда қилган., 2019 йил 7 июнь куни 500 АҚШ доллари ва 01 июль куни 400 АҚШ доллари жами 900 АҚШ доллари пул маблағларини фирибгарлик йўли билан қўлга киритиб, алдаб фуқаро О.А.ни ишга киритмасдан, олган пулларини ўз эҳтиёжлари учун сарфлаб юборган.\nМазкур ҳолат юзасидан Нукус шаҳар ИИО ФМБ 1-сон ИИБ ҳузуридаги тергов гуруҳи томонидан фуқаро Зульхумар Ж.га нисбатан Ўзбекистон Республикаси Жиноят кодексининг 168-моддаси 3-қисми «б» банди билан жиноят иши қўзғатилган.\nЖиноят иши бўйича Зульхумар Ж.га нисбатан ЖКнинг 168-моддаси 3-қисми «б» банди ва 28,211-моддаси 2-қисми «а» банди билан айблов эълон қилиниб, “қамоққа олиш” тарзидаги эҳтиёт чораси қўлланилган. 2019 йилнинг 06 ноябрь куни жиноят иши айблов хулосаси билан суд муҳокамасига юборилган.\nЖиноят ишлари бўйича Нукус шаҳар судининг 2019 йил 06 декабрь кундаги ҳукмига кўра, Зульхумар Ж. юқорида кўрсатилган жиноятларни содир этганликда айбли деб топилиб, унга нисбатан 5 йил 3 ой муддатга озодликдан маҳрум қилиш жазоси тайинланган.\nҚаршида чақалоқ сотмоқчи бўлган туғруқхона дояси қўлга олинди


Qalampir.uz - Чивинлар ойнага яқинлашолмаслиги учун нима қилиш керак?\nЧивинлар ойнага яқинлашолмаслиги учун нима қилиш керак?\n20:11, 17.06.2017 Бу қизиқ\nОйна, доғи кетмаган идишлар ва истеъмол маҳсулотларини қандай асраш кераклиги ҳақида фойдали маслаҳатларни билиб олишингиз мумкин.\nБаҳор ва ёз ойлари табиат инжиқликларига бой бўлгани сабаб ойналарни тез-тез тозалаб туришга тўғри келади. Аксарият уй бекаларимиз тозалаш жараёнида ойналар аввалгидай тоза бўлмаслигидан нолийдилар. Қуйида сиз махсус воситаларсиз ойналарни яхши тозалаш сирлари ва бошқа фойдали маслаҳатларни билиб олишингиз мумкин.\n• Агар ойнангиз тозаликдан ярақлаб туришини истасангиз, ойнани юваётган сувга озроқ крахмал қўшинг.\n• Ойналар намланиб, қишда эса музлаб қолишининг олдини олиш учун глицирин ёрдамида артиш керак.\n• Агар ойна музлаб қолса, уни дарҳол туз билан артинг. Муз эригач, қуруқ мато билан артиш тавсия этилади.\n• Ойналарни пиёз ёрдамида артсангиз, уларга пашша ва чивинлар яқинлаша олмайди.\n• Ранг берилган ойналарни сув ва озроқ истеъмол сиркаси аралашмасида артиб олишингиз мумкин.\n• Бўр ва тиш ювиш кукуни қадимий ва кўп қўлланилган ойнани яхши тозаловчи воситалар ҳисобланади. Бунинг учун 2-3 ош қошиқ кукун ва 1 стакан сув аралаштирилади, ушбу аралашмага ботирилган мато билан ойна тозаланади. Артилган ойна қуригандан кейин қуруқ ва юмшоқ мато ёки газета қоғози билан тозалаб артилади.\n• Тозалаб ювилган биллур идишларни кўк крахмал (синька) теккизилган юнгли мато билан артилса, идишлар янгидек ёрқираб қолади.\n• Шиша кўза ва графинларнинг туби яхши тозаланишини истасангиз, илиқ сувга солинган бир неча хом тухум пўстининг аралашмасини идишга солиб, обдон силкитинг. Шунда ингичка оғизли идишларингизнинг туби яхши тозаланади.\n“Ҳазрати Довуд”: зиёратгоҳ баҳона – соққа ғанимат\n20:01, 07.11.2017 3 740\nЧекишни ташлашнинг 5 та самарали усули: 5-маслаҳат\n19:32, 16.09.2017 4 838\nЧекишни ташлашнинг 5 та самарали усули: 4-маслаҳат\n17:19, 16.09.2017 3 410\nЧекишни ташлашнинг 5 та самарали усули: 3-маслаҳат\n16:29, 16.09.2017 3 270\nЧекишни ташлашнинг 5 та самарали усули: 2-маслаҳат\n15:22, 16.09.2017 3 188


ЕЧЛ. Барселона – Ливерпуль. Биринчи финалчи аниқми? – Ўзбекистон\nГлавная / Спорт / ЕЧЛ. Барселона – Ливерпуль. Биринчи финалчи аниқми?\nЕЧЛ. Барселона – Ливерпуль. Биринчи финалчи аниқми?\n02.05.2019\tСпорт Comments Off on ЕЧЛ. Барселона – Ливерпуль. Биринчи финалчи аниқми? 2 Показы\nЕвропа чемпионлар лигасининг ярим финал босқичида “Барселона” ва “Ливерпуль” жамоалари ўртасидаги дастлабки ўйин бўлиб ўтди.\nЮрген Клопп, ўзи аввал таъкидлаганидек, рақибдан келиб чиқиб эмас, ўз ўйинини намойиш қилиш учун “Камп Ноу”га келганини исботлашга тушди. Майдон эгалари бунга тайёр экан, шекилли, рақибнинг ҳужумлари кескинлашишига йўл қўйишмайди. Аксинча, “кўк-анорранглилар” мерсисайдликларнинг босимини кутиб ўтирмасдан, ўзлари ҳам тезкор гол уриш пайида бўлишди. Баҳснинг 4-дақиқасида Ракитич ва Коутиньо ўзаро “девор” ўйнаши оқибатида Иван рақиб дарвозабони билан яккама-якка вазиятга чиқиб борди. Хорватиялик футболчи дарвозабон майдончасига бурчагидан ўзи зарба бериши мумкин бўлган вазиятда Видаль томон узатма беришга қарор қилди. “Ливерпуль” ҳимоячиси Матип тўпни майдон ташқарисига чиқариб юборди.\nУчрашувнинг 26-дақиқасига келиб ҳисоб очилди. Альбанинг кутилмаганда рақиб жарима майдончаси томон пас берганидан кейин Луис Суарес яккама-якка вазиятда қолди ва биргина ҳаракат билан дарвозани ишғол қилди.\nОрадан 9-дақиқа ўтиб “Ливерпуль” ҳисобни тенглаштириши мумкин эди. Деярли майдон марказидан етказилган узатма натижасида Мане катта тезликда дарвозабон билан яккама-якка вазиятга чиқиб кетди. Аммо унинг зарбасидан кейин тўп дарвоза устидан ўтиб кетди.\nТанаффусга қадар ҳужумга қилишга бўлган иштиёқ меҳмонларда кўпроқ бўлди, аммо каталонияликлар яхши ҳимояланишди.\nИккинчи бўлимни эса мерсисайдликлар кескин ҳужумлар билан бошлашди. Таймнинг дастлабки 15 дақиқаси ичида улар рақиб дарвозаси томон нақ 3та хавфли зарба йўллашди. Аммо “Барса” посбони Марк-Андре тер Штеген Милнернинг 2та, Салоҳнинг битта зарбаларини қайтаришга муваффақ бўлди.\nВальверде эса ўйинни яхши ҳис қилиб, Коутиньо ўрнига Семедуни туширди. Натижада “кўк-анорранглилар” хавфли вазиятлар ярата бошлашди. 75-дақиқага келиб каталонияликлар ҳисобдаги фарқни оширишди. Месси тўп билан жарима майдончасига яқинлашаётганида, Фабиньо тўпни қайтаришга уринди, аммо бу ичкарига кираётган Роберто учун узатма бўлиб чиқди. Серхи ёнида очилган Суаресни тўп билан таъминлади. Луиснинг тизза билан берган зарбаси натижасида тўп тўсинга тегиб қайтди. Аммо қайтган тўпни Лионель эгаллади ва бўш дарвозага жойлаб қўйди.\nОрадан 7 дақиқа ўтиб аргентиналик футболчи ҳисобни йирик кўринишга келтириб қўйди. Даврозагача 28 метрлардан белгиланган жарима зарбани Месси “тўққизлик”га михлаб қўйди! Орадан 2 дақиқа ўтиб “Ливерпуль” меҳмонда битта гол уриши мумкин эди, аммо омад улардан очиққасига юз ўгирди! Дастлаб Фирмино рақиб жарима майдончаси ичида тўпни эгаллади ва зарба берди. Бускетс чизиқ устида тўпни қайтариб қолди. Тўп эса Салоҳга келиб тушди. Муҳаммад зарбасидан кейин ҳамма “ГОЛ” деб турганида тўп устунга тегиб қайтди. Ушбу вазият гол бўлганида “Ливерпуль” жавоб ўйинида қандайдир имкониятларни сақлаб қолган бўлар эди.\nЎйинга қўшиб берилган дақиқаларда майдон эгалари бир эмас, яна иккита гол уриши мумкин эди. Аммо захирадан майдонга тушган Усмон Дембеле имкониятлардан фойдалана олмади.\nМазкур ўйинга хулоса қиладиган бўлсак, таркибида Мессидек юлдуз футболчи ва Марк-Андре тер Штегендек дарвозабон бўлган жамоа ўз имкониятларидан самарали фойдаланиб, йирик ҳисобда ғалаба қозонди. Жавоб ўйини 7 май куни “Ливерпуль” майдонида бўлиб ўтди.\nЕвропа чемпионлар лигаси, ярим финал, дастлабки ўйин\nБарселона – тер Штеген, Пике, Альба, Сержи Роберто (Аленья, 90), Лангле, Ракитич, Бускетс, Видаль, Коутиньо (Нелсон Семеду, 60), Месси, Суарес (Дембеле, 90).\nЛиверпуль – Алиссон, Матип, Робертсон, Гомес, ван Дейк, Кейта (Хендерсон, 24), Фабиньо, Вейналдум (Фирмино, 79), Милнер (Ориги, 85), Мане, Салоҳ.\nПред. ДХХнинг собиқ раҳбарлари „коррупцион сенсация“ хоҳлашди — Бахтиёр Абдусаматов\nСледующая Шедевр! Мессининг Ливерпуль дарвозасига урган супер голини томоша қилинг\nХитойда ШҲТ 15 йиллигига бағишланган халқаро марафонда 15 мингдан ортиқ киши қатнашди\nАрсенал сардори ЖЧ 2018ни ўтказиб юборади (фото)


Давлат солиқ қўмитаси Ўзбекистон бўйлаб ўрнатилган онлайн НКМларнинг катта қисмидан фойдаланилмаётгани бўйича баёнот билан чиқди.\nТаъкидланишича, бугунги кунда назорат-касса техникаларининг янги авлоди – онлайн назорат-касса машиналари (НКМ) ва виртуал кассалар жорий этилмоқда. Aйни пайтда Ўзбекистон бўйлаб қарийб 34 мингта онлайн НКМ ва виртуал касса ўрнатилган. Бироқ истеъмолчилар билан ҳисоб-китоб жараёнида уларнинг 14 128 тасидан фойдаланилмаяпти.\n«Яъни 40 фоиздан зиёд тадбиркорлик субъектлари амалдаги қонунларга бўйсунмасдан, аҳоли билан ўзаро ҳисоб-китобларда ҳатто мазкур онлайн техникани ўрнатган бўлса ҳам онлайн назорат-касса машинаси ёки виртуал касса тизимидан фойдаланмаяпти.\nБу – истеъмолчилар ҳуқуқларини қўпол равишда бузишдир, чунки товар (иш, хизмат)лар учун ҳақ тўлаш шакли ҳамда тартиби белгиланган», – дейилади ДСҚ ахборотида.\nЭслаб ўтилишича, «Истеъмолчиларнинг ҳуқуқларини ҳимоя қилиш тўғрисида»ги Қонуннинг 10-моддасига асосан, товарни касса ёки товар чекини бермасдан сотиш тақиқланади. Бу ҳақда тадбиркорлик субъектлари хабардор этилган.\n«Истеъмолчилар дорихоналарда, савдо нуқталарида ёки автомобилларга ёқилғи қуйиш шохобчаларида пластик карта орқали харидни амалга оширганда тўлов терминаллари чекларини олишади. Ушбу чекларда харид тўғрисида батафсил маълумотлар бўлмайди, масалан, товарлар (иш ёки хизмат) номи, миқдори, нархи, қўшилган қиймат солиғи суммаси, QR код.\nБу маълумотларнинг барчаси онлайн назорат-касса машиналари чекида акс эттирилади. Бироқ, бундай чекларни кўпчилик тадбиркорлар тақдим этмаяпти.\nДемак, алкоголь ва тамаки маҳсулотлари, дори-дармон, автомобилларга бензин, дизель ёқилғиси ва газ ёқилғиси савдоси билан шуғулланувчи бундай тадбиркорлик субъектлари онгли равишда фойдасини яширишни мақсад қилган. Товарлар ва давлат бюджети тушумларининг тўғри ҳисобга олинмаслиги мамлакат иқтисодиётига тузатиб бўлмас зарар етказади. Ноинсоф тадбиркорлар хуфиёна равишда қонунларни четлаб ўтади», – таъкидланган қўмита ахборотида.\nДСҚ ҳуқуқбузарларга таъсир кўрсатадиган энг самарали чоралардан бири жамоатчилик назорати эканини қайд этиб, истеъмолчиларга тегишли қонунчилик талабларини эслатиб ўтган.\nУнга кўра, 2020 йил 1 январдан алкоголь ва тамаки маҳсулотлари, дори-дармон, автомобилларга бензин, дизель ёқилғиси ва газ ёқилғиси савдоси билан шуғулланувчи барча тадбиркорлик субъектлари учун онлайн назорат-касса техникаларидан фойдаланиш мажбурий. Мазкур шохобчаларда мижозга QR кодли чек берилиши шарт.\nБунда истеъмолчи тўловни нақд пул ёки пластик карта билан амалга оширгани муҳим эмас.\nШунингдек, 2020 йил 1 августдан юқоридагиларга ўтган йил якунлари бўйича йиллик обороти (тушуми) 5 миллиард сўмдан ошган тадбиркорлик субъектлари қўшилди. Уларга йирик савдо тармоқлари киради.\n«QR кодли чек талаб қилиш – ҳар бир истеъмолчининг ҳуқуқи. Қатъий туринг. Нима учун дори воситалари ва бошқа халқ истеъмоли моллари нархлари ошиб кетаётганини тушунтиришни талаб қилинг.\nМасаланинг ечими топилмаса, Давлат солиқ қўмитаси шу ернинг ўзида (71) 244-98-98 рақамли ишонч телефони ёки колл-марказининг 1198 қисқа рақамига мурожаат қилишингизни сўрайди», – дея мурожаат қилган қўмита.\nХабарда чек беришни рад этиш, тўлов терминалисиз ёки касса аппратисиз савдо қилиш жавобгарликка сабаб бўлиши эслатилган.\nҚайд этилишича, Солиқ кодексининг 221-моддасига мувофиқ, «Назорат-касса техникасининг ва (ёки) ҳисоб-китоб терминалларининг қўлланилиши мажбурий бўлгани ҳолда, уларни қўлламасдан савдони амалга оширганлик ва хизматлар кўрсатганлик, худди шунингдек сотиб олувчига квитанциялар ёзиб бериш, талонларни, чекларни ёки уларга тенглаштирилган ҳужжатларни бериш мажбурий бўлгани ҳолда бундай ҳужжатларни бермасдан товарларни реализация қилганлик ва хизматлар кўрсатганлик, шунингдек ҳисоб-китоб терминаллари орқали тўловларни қабул қилишни рад этганлик – 5 миллион сўм миқдорида жарима солишга сабаб бўлади.\nДавлат солиқ кўмитаси ҳудудлар кесимида хўжалик юритувчи субъектларнинг онлайн НКМ ёки виртуал кассадан фойдаланмаслик кўрсаткичларини ҳам келтириб ўтган:\nСамарқанд вилояти – 62,4 фоиз\nАндижон вилояти – 53,6 фоиз\nБухоро вилояти – 51,9 фоиз\nТошкент вилояти – 47,4 фоиз\nСурхондарё вилояти – 44,6 фоиз\nНаманган вилояти – 43,1 фоиз\nТошкент шаҳри – 42,5 фоиз\nЖиззах вилояти – 40, 0 фоиз\nСирдарё вилояти – 39,4 фоиз\nФарғона вилояти – 37,3 фоиз\nҚорақалпоғистон Республикаси – 34,2 фоиз\nНавоий вилояти – 25,2 фоиз\nХоразм вилояти – 22,5 фоиз\nҚашқадарё вилояти – 21,5 фоиз


Тошкентга кириш жойида 700 метрлик карвон ҳайкали ўрнатилди – Газета.uz\nФото: Давлат туризм қўмитаси.\nТошкентга кириш жойида 700 метрлик карвон ҳайкали ўрнатилди\nПойтахтнинг Чилонзор туманида йўлга отланган туялар карвони кўринишидаги 700 метрлик инсталляция ўрнатилди.\n11 декабр 2017, 11:01 Жамият\nТошкентнинг Чилонзор туманида 9 декабрь куни рамзий қудуқ олдидан йўлга отланган карвон кўринишидаги умумий узунлиги 700 метр бўлган инсталляция очилди. Очилиш маросимида Ўзбекистон Туризмни ривожлантириш давлат қўмитаси раиси Азиз Абдуҳакимов ва туман ҳокими Даврон Ҳидоятов иштирок этди, дея хабар қилди қўмита матбуот хизмати.\nҲайкал асосий қисми замонавий Ўзбекистон ҳудудидан ўтган Буюк ипак йўлини ўзида акс эттиради. Композиция қумли саҳро бўйлаб қадам босиб бораётган туялар ва савдогарлар ҳайкалларидан таркиб топган. Композиция муаллифи - ҳайкалтарош Павел Макаров, унга Содиқ Намозов кўмак кўрсатди.\nТадбирда қайд этилганидек, объект янги ишлаб чиқилаётган туристик йўналишларга киритилади. Инсталляциянинг пойтахт меҳмонлари ва фуқаролари манзарасида суратга тушувчи жозибадор объектга айланиши кутилмоқда.


Россия билан Ғарб қарама-қаршилиги авжига чиққан пайтда Путин Францияга келди\n07 март 2021, Тошкент вақти: 05:44\nРоссия Президенти Владимир Путин Қрим аннексия қилиниб, Украина шарқида россияпараст айирмачилар исёни бошланганидан бери илк бор Ғарбга сафар қилмоқда. Путиннинг Францияга ташрифи Брюсселда учрашган Ғарб етакчилари Россия раҳбарини янги санкциялардан огоҳлантирган пайтга тўғри келмоқда.\nПрезидент Путин Францияда нишонланадиган Иккинчи жаҳон уруши пайтида иттифоқчи қўшинлар Нормандияга тушишининг 70 йиллиги тантаналарида қатнашгани ва франциялик ҳамкасби Франсуа Олланд билан учрашгани бу мамлакатга сафар қилмоқда.\nОлланд Россиянинг март ойида Украинадан Қримни тортиб олгани ва шарқий Украинада айирмачиларни қўллаб-қувватлаётганини кескин танқид қилиб келаётган Ғарб етакчиларидан биридир.\nПутиннинг матбуот котиби Дмитрий Песков Россия раҳбари Нормандиядаги тадбирлардан олдин Британия Бош вазири Дэвид Кэмерон ва Германия Канцлери Ангела Меркель билан ҳам алоҳида учрашувлари режалаштирганини билдирди.\nПесков Путин билан АҚШ Президенти ўртасида юзма-юз учрашув режалаштирилмаганини қўшимча қилди. Лекин унинг айтишича, Нормандия ҳодисаларини хотирлаш маросими иштирокчилари ҳаммаси бир жойда бўлгани боис, уларнинг “турган жойда” учрашиб қолишларини эҳтимолдан соқит қилиб бўлмайди.\nПутиннинг ўзи Франция матбуотига берган интервьюсида Нормандя тантаналарида қатнашаётган давлат етакчилари, жумладан Украинанинг янги сайланган президенти Петро Порошенко билан юзма-юз келишдан қочмаслигини таъкидлади.\nРоссия президенти Украина устида чиққан қарама-қаршиликларга қарамасдан, АҚШ Президенти Барак Обама билан ҳам учрашишга тайёрлигини билдирди.\n- Мамлакатлар орасида, айниқса Россия ва Қўшма Штатлар каби йирик мамлакатлар орасида муаммолар ҳар доим бор. Лекин бу муаммоларни қандайдир сўнгги нуқтага олиб бориш керак, деб ўйламайман. Ҳар қалай, биз бунинг тарафдори эмасмиз. Ва мен барча ҳамкасбларим, жумладан президент Обама билан ишлашга тайёрман,- деди Путин.\nЛекин ғарб матбуоти АҚШ президенти Франциядаги тантаналарда россиялик ҳамкасби билан юзма-юз келмаслик учун имкон борича ҳаракат қилишини ёзмоқда.\nЕвропадаги йирик нашрлар расмий Париж вакилларига таянган ҳолда хабар қилишича, Обама ва Путин учрашиб қолмасинлар учун президент Франсуа Олланд АҚШ ва Россия етакчилари учун алоҳида кечки овқат уюштиришига тўғри келишини ёзмоқда.\nПутин француз журналистлари билан суҳбат давомида Порошенко Киев ҳукумати Украина шарқида олиб бораётган “жазо операциясини” тўхтатиш имкони бор, дея таъкидлади.\n- Жаноб Порошенконинг уникал имконияти бор, деб ҳисоблайман. Унинг қўли ҳозирча қонга ботгани йўқ ва бу жазо операциясини тўхтатиб, ўз мамлакати шарқи ва жанубидаги ўз фуқаролари билан мулоқот бошлаши мумкин,- деди Путин.\nОлланд 4 июнь куни Брюсселда қилган чиқишида Порошенко Украина президент сайловида ғалаба қилиши ортидан уни Нормандияга байрам тадбирларида иштирок этиш учун таклиф қилганини билдирди. Шундан кейин Путинга қўнғироқ қилиб, бу маросимда Украинанинг янги сайланган президенти қатнашиши ҳақида хабардор қилганини таъкидлади Олланд\nПутиннинг Францияга сафари Катта Еттилик давлатлари етакчилари Брюсселда учрашиб, Россиянинг Украинадаги ҳатти-ҳаракатларига жавобан Кремлга нисбатан санкцияларни кучайтириш масаласини муҳокама қилган пайтга тўғри келмоқда.\nКатта Еттилик давлатлари етакчилари Брюсселда икки кундан бери учрашмоқда.\nДунёнинг энг саноатлашган етти давлати саммитида муҳокама қилинаётган асосий масала Украина бўҳрони бўлиб қолмоқда.\n4 июнь куни Катта Еттилик етакчилари қабул қилган қўшма баёнотда Россия Президенти Владимир Путинга мурожаат қилиб, Россия Украинада вазиятни "беқарорлаштиршни" тўхтатмаса, Москвага қарши яна санкциялар қўлланишидан огоҳлантирди.\nМазкур саммит Россиянинг Сочи шаҳрида ўтказилиши керак эди, лекин Қрим аннексия қилинганига жавобан, Катта Еттилик аъзолари йиғинни Брюсселга кўчириб, Россияни унга таклиф қилмади.\nУкраинанинг ўзидан олинаётган хабарларга кўра, мамлакат шарқида ҳукумат кучлари билан россияпараст айирмачилар ўртасида қуролли тўқнашувлар давом этмоқда.\nЛуганск вилоятида 5 июнь куни айирмачилар ҳукумат ҳарбийларига қарашли иккита назорат пунктига ҳужум қилгани хабар қилинмоқда.


Ўзбeкистон делегацияси Хитойга ташриф буюради\n2016 йилнинг 27-29 январ кунлари Ўзбекистон Республикаси ташқи ишлар Вазири Абдулазиз Камилов бошчилигидаги делегация амалий ташриф билан Хитой Халқ Республикасида бўлади.\nТашқи ишлар вазирлигида Жазоир элчиси қабул қилинди\n2016 йилнинг 26 январ куни Ўзбекистон Республикаси Ташқи ишлар вазирлигида Жазоир Халқ Республикасининг Фавқулодда ва Мухтор Элчиси Насер Бушерит билан учрашув бўлиб ўтди.\nТошкент шаҳар кенгашидаги O’zLiDeP депутатлик гуруҳи мутасадди ташкилот раҳбарларининг ҳисоботини тинглади\nБугун ривожланган давлатлар тажрибасида кичик бизнес ва хусусий тадбиркорлик ижтимоий-иқтисодий барқарорлигини таъминлашнинг энг самарали воситаси, аҳоли бандлиги ва даромадларини ошириб боришнинг муҳим омили сифатида эътироф этилмоқда\nСув ва экология бўйича учрашувга доир\n2016-йилнинг 23-январь куни Ўзбекистон Республикаси Ташқи ишлар вазирлигида тегишли вазирлик ва идоралар вакиллари иштирокидаги экспертлар учрашуви бўлиб ўтди.\nЕлизавета Ан: Хорижда ўқишни истайман\nХабарингиз бор, Тошкент шаҳридаги Инҳа университети мактаб, лицей ва коллеж ўқитувчилари ўртасида математика танлови ўтказди. Мазкур танловдаги биринчи ўрин Тошкент шаҳридаги Вестминстер университети қошидаги академик лицей ўқитувчиси Елизавета Анга насиб этди.\nСуд самарадорлигини ва ошкоралигини қандай ошириш мумкин?\n2016-йил, 22-январь куни Ўзбекистон Республикаси Олий хўжалик судида соҳага тегишли қонунчиликдаги охирги ўзгаришларни кенг оммага тақдим этиш мақсадида матбуот анжумани ўтказилди.\nO‘zLiDeP: 2016-йилга аниқ вазифалар белгилаб олинди\n2016-йил 22-январь куни Тадбиркорлар ва ишбилармонлар ҳаракати – Ўзбекистон Либерал-демократик партияси Сиёсий Кенгаши Ижроия қўмитаси ва унинг Олий Мажлис Қонунчилик палатасидаги фракциясининг қўшма мажлиси бўлиб ўтди.\nЎзбeкистон делегацияси Вашингтонда учрашувлар ўтказди\nЎзбекистон Республикаси ташқи ишлар вазири Абдулазиз Камилов бошчилигидаги делегация АҚШ Миллий хавфсизлик кенгашининг Жанубий Осиё бўйича катта директори Питер Лавой билан икки томонлама учрашувлар ўтказди.\nТашқи ишлар Вазирлигида Гeрмания Бундeстаги Делегацияси қабул қилинди\n2016-йилнинг 21-январь куни Ўзбекистон Республикаси Ташқи ишлар вазирлигида Германия Федератив Республикаси Бундестаги депутатлари Тобиас Цех ва Алберт Штегеман бошчилигидаги делегация билан учрашув бўлиб ўтди.\nМеҳнат муҳофазасининг ҳуқуқий асоси\nСир эмаски, қонун ижодкорлиги доимий изланишларга асосланган серқирра фаолиятдир. Бу жараёнда янги қонунни қабул қилгандан кўра амалда қўлланиб келинаётган ҳужжатга давр талабларидан келиб чиқиб маълум ўзгартиш ва қўшимчалар киритиш депутатлардан катта масъулият ва ишчанликни талаб этади.


“Коинот гўзали” “Колумбия гўзали” билан боғланган ришталар ҳақида гапириб берди\n16:28 / 25.12.2015\n“Коинот гўзали-2015” танлови ғолибаси, филиппинлик Пия Алонсо Вурцбах “Колумбия гўзали” унвони эгаси Ариадна Гутьеррес билан бир умрлик алоқалар ўрнатилганини таъкидлади.\nЭслатиб ўтамиз, танлов бошловчиси, америкалик комик актёр Стив Харвининг хатоси туфайли дастлаб 2015 йилги “Коинот гўзали” деб Ариадна эълон қилинди, аммо бир неча дақиқадан сўнг Харвининг ўзи минг истиҳола билан хатосини тўғирлади. Бу воқеа кўплаб муҳокамаларга ва жанжалларга сабаб бўлди.\n“Ариадна, сен ҳайратланарли аёлсан, бу ноёб тажриба боисидан биз бир умрга боғландик”, — деб ёзди филиппинлик гўзаллик маликаси Facebook’даги саҳифасида.\n“Охирги уч ҳафта мобайнида биз бирга эдик, — сўзида давом этди Вурцбах. – Мен сенинг ҳам ички, ҳам ташқи жиҳатдан на қадар гўзал ва кучли эканлигинингни кўрдим. Сен ўз мамлакатингга муносиб вакиллик қилдинг, улар сен билан фахрланишларини аниқ биламан”.


Qalampir.uz | Гулнора Каримова фақатгина Президентнинг қизи эмасди\nТаҳлил\t06 Март 22:56 85459\nКечадан буён нафақат ўзбекистонликлар, хориждаги кўплаб сиёсатчилар, халқаро ташкилотларнинг нигоҳига Ўзбекистонга, аниқроқ айтадиган бўлсак, Гулнора Каримова ва унинг атрофидаги воқеаларга қаратилган. Хабарингиз бор, кеча, 5 март куни у ҳуқуқ-тартибот органлари ходимлари томонидан жазони ўташ колониясига олиб кетилган.\nГулнора Каримова. 2013 йилгача Ўзбекистоннинг энг қудратли кишиларидан бири бўлган бу аёл шунчаки жиноятчи эмас, у зиёли, мартабали киши сифатида ҳам эътироф этилган. Шу ўринда Гулнора Каримованинг биографиясига эътибор қаратишни маъқул топдик. У Ўзбекистон Республикасининг Биринчи Президенти Ислом Каримовнинг тўнғич қизи бўлибгина қолмай, профессор, элчи, тадбиркор, хонанда, шоира ҳам дейилган.\nГулнора Каримова 1972 йилда Фарғонада туғилган. У жорий йилнинг июлида 47 ёшни қаршилайди. У кўплаб соҳалар муваффақиятли фаолият юритгани, профессор бўлгани, бир қанча халқаро ОТМларни тамомлагани, профессор экани алқанган. Каримова хоним буларнинг барчасига 40 ёшгача эришган. Бир сўз билан айтганда, у шунчаки давлат раҳбарининг қизи бўлмаган, аксинча, бу унинг ҳаёти ва фаолияти, керак бўлса муваффақиятлари кафолати эди. Яъни оддий одамларнинг фарзанди битта ОТМга кириш учун бир неча йиллар давовида ҳаракат қилиб турган бир вақтда Каримова хоним бирданига 3-4 ОТМда ўқиган. Унга устозлик қилганлар орасида, ҳатто, қан номзоди бўлмаганлар бўлган. Каримова эса профессор мақомини қўлга киритган. Хўш, у буларнинг барчасига ўз кучи билан етган деб ўйлайсизми? Йўқ, албатта!\n1988 йили у Тошкентда ёш математиклар академиясини тугатган, 1994 йили Тошкент давлат университети фалсафа-иқтисодиёт факультетининг халқаро иқтисодиёт бўлимини бакалавр даражасини билан тамомлади. 1992 йили шу билан бирга Нью-Йорк штати университети қошидаги Мода технологиялари институтида таҳсил олди.\n1996 йили Каримова Ўзбекистон Республикаси Фанлар академияси қошидаги Иқтисодиёт институтининг магистратурасини битирди, 2000 йили Гарвард университетида санъат магистри даражасига эга бўлди. 2001 йили у Тошкент Жаҳон иқтисодиёти ва дипломатияси университетида сиёсий фанлар доктори бўлди. 2009 йили эса ўша ернинг ўзида профессор илмий даражасини олди. 2006 йили Гулнора Каримова Тошкент ахборот технологиялари университетида телекоммуникациялар соҳасида бакалавр даражасига эришди.\n1995 йил июль ойида Гулнора Каримова Ўзбекистон Республикаси Ташқи ишлар вазирлигида ишлашни бошлади. У ерда вазир маслаҳатчиси лавозимини эгаллади. 2003 йил сентябридан бошлаб, то 2005-йил апрелигача у Ўзбекистоннинг Россиядаги элчихонасида маслаҳатчи-элчи бўлиб фаолият юритди. Бунга қадар Нью-Йоркдаги БМТ штаб-квартирасида Ўзбекистоннинг доимий ваколатхонаси маслаҳатчиси эди. 2008 йил февраль ойида у Ўзбекистон Республикаси Ташқи ишлар вазирига Маданий-ижтимоий соҳада халқаро ҳамкорлик масалалари бўйича ўринбосар этиб тайинланди. 2008 йил сентябрь ойида Каримова БМТ қошидаги ва Женевадаги бошқа халқаро ташкилотларда Ўзбекистон Республикасининг доимий вакили этиб тайинланди.\n2010 йил январь ойида Каримова Ўзбекистоннинг Испаниядаги элчиси этиб тайинланди.\n2012 йил июль ойи бошларида Гулнора Каримова Испаниядаги Ўзбекистон элчиси вазифасини тарк этди\nГулнора Каримова ўзининг 8 йиллик фаолияти давомида Ўзбекистонда ва хорижда бир ярим мингдан ошиқ ҳар йиллик лойиҳаларни ташкил этган ва ўтказган “Ўзбекистон маданияти ва санъати форуми” жамғармасининг ташкилотчиси ва васийси ҳисобланади. Фонд Ўзбекистоннинг жамоатчилик ташкилотлари ўртасида ўрнак сифатида ЮНЕСКОнинг расмий ҳамкорлари сафига киради. Фонд Россия, Хитой, Япония, Франция, Австрия, Швейцария, Испания, АҚШ, Буюк Британияда расмий ваколатхоналарини очади. Гулнора Каримова Францияда ваколатхона очилиши муносабати билан Луврда ўзбек дизайнерлари дефилесини ўтказади, Глазгода эса ўзбек сўзаналари кўргазмасини ташкил этади.\nКаримова бундан ташқари, ўзининг шахсий ташаббуси билан яратилган бошқа фондларга ҳам бош-қош бўлган. Булар – оналик ва болалаик масалалари билан боғлиқ хайр-саҳоват билан шуғулланувчи “Аёллар кенгаши” ташкилоти, “Меҳр нури” жамғармаси. Каримованинг ташаббуси билан сут бези саратонига чалинган аёлларни моддий қўллаб-қувватлаш мақсадида ушбу фондлар ҳамкорлигида “Ҳаёт учун” марафони ўзтказиб келинган. Аммо бу пуллар қерга қандай шаклда сарфлангани халқ кўзидан йироқ бўлган.\nГулнора Каримованинг мамлакат ёшлари орасида катта обрў ва эътибор топишига “Янги авлод” болалар фестивали, “Келажак овози” ёшлар танлови, “Иқтидорли талабалар учун стипендиялар” танловларининг ўрни катта. Биргина “Келажак овози” истеъдодли ёшлар танловида бутун республика бўйича 388 минг номзод иштирок этган. 2011 йилгача ушбу танловнинг нуфузи жуда юқори бўлган. Боиси нодавлат ташкилот томонидан ўтказиб келинаётган ушбу танлов ғолиблари ОТМга имтиҳонсиз қабул қилинган. Танлов ўз даврида катта коррупция марказига ҳам айланган.\nГулнора Каримова бошчилигидаги лойиҳаларнинг аксарини маданият ва санъат соҳасидаги ишлар ташкил этади. Каримова “Асрлар садоси” анъанавий маданият фестивали, “Art week style.uz” мода ҳафталиги, M&TVA – йилнинг энг яхшилари тақдимоти, Teatr.uz, “Олтин гепард” фестивалига бош-қош бўлиб келган.\nКаримованинг фаолиятида охирги йилларда энг катта шуҳрат қозонган лойиҳаси эса “1000 тўй” бўлган. Ушбу лойиҳада Каримова республика бўйлаб оғир шароитлардаги оилаларнинг тўйларини ўтказиб беришга бошчилик қилган. Қайд этилишича, ушбу ҳайрия лойиҳаларини ташкил этиш, Каримованинг тадбиркорларга ўтказган зуғуми орқали амалга оширилган.\n1991 йилнинг июль ойида Гулнора дугонасининг туғилган кунида АҚШ фуқароси бўлган афғонистонлик этник ўзбек Мансур Мақсудий билан танишади ва унга турмушга чиқади.\nНикоҳдан кейин Гулноранинг эри Тошкентдаги Coca-cola компанияси ваколатхонасининг директори лавозимини эгаллайди. Ушбу никоҳдан бир йил ўтиб, 1993 йилда уларнинг Ислом исмли ўғли дунёга келади, 1999 йили эса қизи – Имон туғилади.\n2001 йили Гулнора ва Мансурнинг муносабатларига дарз кетиб, оила ажралади. Каримова болалари билан бирга Нью-Жерсидаги оилавий уйидан кетади. Никоҳ ажрими жараёни 2 йилга чўзилади ва халқаро жанжалга айланиб кетади. Америка суди Мақсудийга болаларга васийлик ҳуқуқини беради, Гулнорага собиқ эрига болаларни қайтариш талабини қўйди ва уларни ушлаб тургани учун санкция беради. 2008 йил 9 июлда Нью-Жерси штати Олий суди судьяси Ден М. Вилсон Гулнора Каримовага икки фарзанди учун тўлиқ ҳуқуқни қайтаришга қарор чиқарди.\nКейинги йилларда эса унинг хонанда Рустам Мадумаров билан ишқий муносабатлари тилга тушади. Гулнора буни рад этмагандек, доим у билан бирга намоён бўлади. Рустам Мадумаров ҳозирга келиб Гулноранинг жиноий шериги сифатида кўрилади.\nГулнора Каримова шахсий телеканали ва радиоларига асос солганидан кейин, Googoosha тахаллуси билан қўшиқ куйлашни бошлайди. Унинг илк қўшиғи – “Унутма мени” таронаси 2004 йилларда эфир юзини кўради. У шеърлар ёзади ва мусиқа басталайди. Гулнора профессионал даражада вокал (мецо-сопрано) билан шуғулланди, Хулио Иглесиас ва Монсеррат Кабалье каби таниқли қўшиқчилар билан дуэтлар ижро этади. Албатта, бу ҳамкорлик текин бўлмагани аниқ.\n2012 йилнинг июнь ойида Googoosha АҚШда, шунингдек iTunes, Amazon ва бошқа интернет-дўконлар орқали халқаро савдода биринчи инглиз тилидаги альбомини тақдим этди. Альбом россиялик продюсер ва мусиқачи Макс Фадеев билан ҳамкорликда яратилди.\nАльбом 12 композицияни ўз ичига олган. Улар орасида америкалик DJ White Shadow’дан “Round Run” синглига ишланган ремиксдан ташкил топган қўшиқ ҳам бор. Мазкур қўшиққа голливудлик режиссёрлар томонидан Бухорода клип суратга олинади. Унда жуда очиқ либосда намоён бўлган Гулнора Каримованинг хатти-ҳаракатлари ўзбек халқи томонидан танқидларга учрайди.\nГулнора Каримова фаолиятининг сўнгги йилларида қўшиқчиликка шу қадар берилиб кетгандики, энди у тўйлар ва концерт дастурларида ҳам куйлашни бошлаганди. У ўзи томонидан ташкил этиладиган “Йил аёли” фестивали “Келажак овози” гала оқшоми, “Асрлар садоси” анъанавий маданият фестивали M&TVA – йилнинг энг яхшилари тақдимотида бир вақтлар Тамарахоним томонидан куйланган “Мавриги” қўшиғини ижро этади. У 2012 йилда Ўзбекистонда хизмат кўрсатган артист Райҳон Ғаниеванинг “Версаль” ресторанида бўлиб ўтган тўйида ҳам иштирок этиб, қўшиқ куйлаган.\nГулнора Каримова кўплаб муҳокамаларни келтириб чиқарган қўшиғини 2012 йилда куйлаган. “Сочим майда ўринг, ота” таронаси Гулнора Каримованинг муаллифлик қўшиғи эмас. У бу қўшиқни “Олтин гепард” танловига келиб тушган фильмлардан бирида эшитиб қолган ва куйлашга қарор қилган. Каримова қўшиқни 2012 йил M&TVA тақдимот маросимида куйлаб чиққанди.\n2011 йил 15 сентябрда Нью-Йоркда Модалар ҳафталиги доирасида Гулнора Каримованинг ёзги-кузги коллекцияси намойиши бўлиб ўтди, аммо, ҳафталик бекор қилинди. Бунга сабаб сифатида ўша йиллари Ўзбекистонда инсон ҳуқуқлари доимий равишда бузиб келинаётгани сабаб қилиб кўрсатилган.\nШунингдек, Каримованинг намойишига Ўзбекистонни вояга етмаганлар меҳнатидан фойдаланишда айблаётган Меҳнат ҳуқуқини муҳофаза қилувчи халқаро форум фаоллари қарши чиққан.\nЗАРГАРЛИК ВА МОДА\nГулнора Каримова ўзи томонидан ташкиллаштириладиган “Art week style.uz” мода ҳафталигида бир неча бор шахсий коллекцияларини тақдим этган. Айниқса, унинг 2012 йилдаги коллекцияси мамлакатда жуда кенг тарғиб қилинган. Ўзбекистон халқ артисти Юлдуз Усмоновадан тортиб хонандалар Шаҳзода, Нилуфар Усмонова Каримовага мансуб қимматбаҳо либосларни харид қилиб, ушбу либосларда чиқиш қилишни бошлаганлар.\nГулнора Каримова ўша даврларда заргарлик ва атторлик молларини ишлаб чиқаришга ҳам қизиб қолди ва Guli брендига асос солди. Шаҳар марказидаги курант соати биносида мазкур атторлик моллари ва тақинчоқларнинг илк тақдимот маросими бўлиб ўтган эди. Маълумотларга қараганда, у бу тақинчоқларни заргарнм қамаб қўйиб ясаттирган.\nГулнора даврида даврон сурди. Қимматбаҳо мол-мулклар, шон-шуҳрат, мавқе... Аммо бу узоққа бормади. Давлат билан ўйнашиб бўлмайди. У ўз номи билан давлат ва бир кун Гулноранинг ҳам ундан лат ейиши аниқ эди. Шундай бўлди ҳам. Шу боис бугун унинг бошидан ўтаётганлар вақтида сурилган давроннинг бадалидир, балки... Шу маънода Каримова фақат Президентнинг безарар арзандаси эмасди. У барча қилмишлари учун оддий одамлар сингари жавоб беряпти. Бериши ҳам керак!\n23 Июнь 14:02 5301\n24 Июнь 12:15 5236


Пахтаободнинг чекка қишлоғида иш бошлаган корхонада 400 нафар хотин-қизнинг бандлиги таъминланди - Халқ сўзи\n10:13 19 Ноябрь 2018 Иқтисодиёт\nФото: Халқ сўзи online”\nСаминжон Ҳусанов, “Халқ сўзи online”/Андижон. Андижон вилоятининг энг чекка туманларида ҳам ишлаб чиқариш корхоналарининг вужудга келиши аҳолини доимий иш жойи билан таъминлаш орқали халқимиз ижтимоий ҳаётини муҳофаза қилишда муҳим аҳамият касб этмоқда. Ана шундай корхоналардан бири Пахтаобод туманининг Маданият қишлоғидаги “Маърифат“ маҳалласида барпо этилди. 1 миллион 200 минг дона трикотаж маҳсулотлари ишлаб чиқариш қувватига эга ушбу корхонада қишлоқнинг 400 нафар хотин-қизлари фаолият юритяпти. Энг қувонарлиси шундаки, “Tehno mebel invest” МЧЖга қарашли ушбу корхона ишчилари томонидан тайёрланган бежирим маҳсулотлар ҳозирданоқ Россия, Қозоғистон ва Украина давлатларига экспорт қилинмоқда.\n“Reza textile” бренди билан тайёрланаётган маҳсулотларимизга талаб катта. Бу борада “Ипак йўли банк”очиқ акциядорлик тижорат банкининг Андижон вилоят филиали томонидан йўналтирилган 3 миллиард сўм кредит маблағи эътиборлидир“, - дейди корхона раҳбари Мирзоҳид Сиддиқов.\nАйтиш жоизки, шу йилнинг ўзида вилоятда фаолиятини бошлаган трикотаж маҳсулотлари ишлаб чиқаришга ихтисослашган корхоналар сони 109 тани ташкил этади.


26 Май 21:11\nҚР Бош вазир ўринбосари – Савдо ва интеграция вазири Бақит Султановнинг сўзларига кўра, бугун Бирлашган Араб Амирликларининг Халқаро аккредитация маркази «ҚазСтандард» лабораториясини аккредитация қилиш бўйича расмий ҳужжатни эълон қилди.\n«ҚазСтандард» лабораторияси ҳам ҳалол маҳсулотларни сертификатлаш ҳуқуқига эга бўлди.\n«Мамлакатда «Ҳалол» халқаро сертификатини олиш имконияти экспортни рағбатлантиради, деб умид қиламан. Агар ҳозирда компаниялар ҳалол сертификатини олиш учун (импорт қилувчи мамлакатда) бир партияга 7 минг доллардан 30 минг долларгача сарфлаётган бўлса, Қозоғистонда сертификатлаш нархи серияли ишлаб чиқаришга 700 минг тенгедан (1,5 минг доллар) бошланади. Ушбу лабораторияни сертификатлаш натижалари Форс кўрфазининг барча араб мамлакатларида (Баҳрайн, Қатар, Қувайт, БАА, Уммон, Саудия Арабистони) тан олинган. Эрон, МДҲ, Туркия ва бошқа давлатлар каби бошқа ҳудудларга ҳам экспорт ҳажмини оширишимиз мумкин», - деб ёзди Бақит Султанов Facebook саҳифасида.\nҚР Бош вазир ўринбосарининг сўзларига кўра, Қозоғистонда озиқ-овқат, тўқимачилик, фармацевтика, маиший кимё ва косметика каби 4200 дан ортиқ ҳалол маҳсулотлар ишлаб чиқарувчи корхоналар фаолият кўрсатмоқда. «Айтганча, бизнинг лабораториямиз ЕОИИ ва Марказий Осиёда халқаро талабларга мувофиқ аккредитациядан ўтган ягона лаборатория ҳисобланади. Бу биз минтақавий ҳалол марказга айланаётганимизни англатади. Осиё, ЕОИИ ва МДҲ тадбиркорлари ўз маҳсулотларининг мувофиқлигини баҳолаш ва Форс кўрфази мамлакатлари бозорларига чиқиш учун лабораториямиздан фойдаланиши мумкин», - деди Б.Султанов.\nБундан ташқари, унинг сўзларига кўра, Қозоғистон экспорт ҳажмини ошириш устида ишламоқда.\n«2025 йилга бориб биз хом-ашёсини эмас экспорт ҳажмини 41 миллиард долларга етказишни мақсад қилганмиз. Йилнинг дастлабки уч ойида биз бир қатор асосий савдо ҳамкорларимиз билан товар айирбошлаш ҳажмини сезиларли даражада оширдик. Европа Иттифоқи мамлакатлари билан ўзаро савдо ҳажми ўтган йилнинг январ-март ойларига нисбатан қарийб 55,2 фоизга ошди. АҚШ билан - 35,6 фоиз, Хитой билан - 25,1 фоиз. Ўсиш хомашё ва қайта ишланган маҳсулотларда ҳам кузатилмоқда», - деди ҚР Бош вазири ўринбосари – Савдо ва интеграция вазири.


Россияда меҳнат муҳожирлари учун имтиҳон ўтказиш тартиби тасдиқланди « O'zbekiston ERK Demokratik Partiyasi\nРоссияда меҳнат муҳожирлари учун имтиҳон ўтказиш тартиби тасдиқланди\n21 July 2014 - 14:46\nРоссия Федерацияси таълим ва фан вазирлиги меҳнат муҳожирлари учун имтиҳон ўтказиш тартибини тасдиқлади. Муҳожирлар қонуний тарзда ишлашлари учун нафақат рус тили ва тарихдан, балки, Россиянинг сиёсий тузуми бўйича ҳам тест топширишларига тўғри келади, деб хабар берди «Известия».\nВазирликнинг аниқлик киритишича тестга Россияга ишлаш мақсадида келаётган муҳожирларнинг билиши шарт бўлган саволларгина киритилган. Биринчи навбатда муҳожирнинг мулоқотга кириша олиш лаёқати аниқланади, улар унчалик катта бўлмаган ҳажмдаги матнларни – реклама, интервью ва кўрсатмаларни ўқий олишлари, анкеталарни тўлдира олишлари ва мулоқотни англай олишлари лозим. Сўз бойлиги даражасининг минимал кўрсаткичи 850 та сўздан иборат.\nТестнинг иккинчи бўлими Россия тарихидаги асосий воқеаларга бағишланган. Хусусан, муҳожирлар асосий тарихий шахсларни ҳамда мамлакатларнинг турли хил динлари ва миллий анъаналари ҳақида маълумотга эга бўлишлари лозим. Учинчи бўлим эса Россиянинг конституциявий тузилиши асослари ҳақидаги билимларни қамраб олади. Унга ҳокимият бўлинишининг асосий тамойиллари, кўп партиявийлик, фуқароларнинг ҳуқуқ ва эркинликлари киради. Тўртинчи бўлимда – муҳожирларнинг Россия қонунчилиги бўйича ўз ҳуқуқлари ва юридик мажбуриятларини билишлари синалади.\nМуҳожирлар учун имтиҳонлар Вазирлик тарафидан тасдиқланадиган ўқув муассасаларида бўлиб ўтади. Имтиҳонни топшириш учун муҳожир шахсан ўзи ёзма равишда ёки электрон тартибда ариза топшириши лозим бўлади. Имтиҳонлардан муваффақиятли ўтганларга махсус сертификат берилади. Шундан сўнгина муҳожир ушбу сертификат билан ишлашга рухсатнома олиш мақсадида Федерал миграция хизматига мурожаат қилиши мумкин бўлади.\nИмтиҳон вариантлари камида 27 та давлатдан келган меҳнат муҳожирлари учун мўлжалланган ҳолда ишлаб чиқилган. Лойиҳани амалга ошириш учун уч йилда 20 млн. рубль сарфланиши айтилади.\nМеҳнат муҳожирлари жорий йилнинг биринчи сентябридан бошлаб имтиҳон топширишлари шарт, бироқ Федерал миграция хизмати имтиҳон натижаларини 2015 йилнинг 1 январидан бошлаб талаб қилишни бошлайди. Ҳозирда уй-жой коммунал хизматларида ишлаётган муҳожирлар рус тили имтиҳонларини топширишни бошлашган. Статистика маълумотларига кўра имтиҳон топшираётган муҳожирларнинг 80-85 фоизи имтиҳондан муваффақиятли ўтишмоқда.


Иқтисодиёт 20:48 / 27.02.2020 38005\nСиёсатшунос-иқтисодчи, PhD даражасига эга ижтимоий ва давлат секторидаги инновациялар соҳаси мутахассиси Баҳром Ражабов Uzbek Review'га берган интервьюсида Ўзбекистондаги иқтисодий ислоҳотларни секинлаштираётган омиллар ва инвестицион муҳитни қандай яхшилаш мумкинлиги ҳақидаги фикрлари билан ўртоқлашди.\nБаҳром Ражабовнинг фикрича, Ўзбекистон иқтисодиётидаги ижобий ўзгаришлар сўмнинг эркин конвертацияси жорий этилганидан кейин бошланди. Аммо конвертацияга қадар жиддий мунозаралар бошланиб кетган эди. Қарорларда ҳал қилувчи овозга эга баъзи шахслар орасида эркин конвертацияни кечиктиришни сўраганлар ҳам бўлди. Улар:\n– мавжуд статус-кводан фойда олган ва арзон валютага эга бўлиш имкони бўлганлар;\n– валюта курсларининг эркинлаштирилиши иқтисодиёт учун кутилмаган оқибатларга ва бунинг ортидан келиб чиқадиган ижтимоий-сиёсий силкинишларга олиб келади деб хавотирланганлар бор эди.\nИккинчи ҳолатда, хавотирлар беҳуда бўлган. Одамлар ва бизнес шундоқ ҳам анчадан буён ўрнатилган курс бўйича эмас, ҳақиқий курс бўйича яшаб келаётганди. Статус-кводан фойда кўрганлар учун бу хавотирлар қулай баҳона бўлган.\nЎзбекистондаги иқтисодий ислоҳотларга нималар тўсқинлик қиляпти?\nОлдиндан нимани кутишни билмайсан\nЯнги ҳукумат эндигина ислоҳотларни бошлаганида, бизнес вакиллари жимлик билан кутишди. Хўш, янги ҳукумат қандай қадам қўяди, унинг «ўйин қоидалари» ўзгарадими? Тезкорлик билан ўз ечимини кутаётган муаммо, бу – яширин иқтисодиётни қисқартириш масаласи эди. Қолаверса, давлатнинг ўзи ҳам бизнеснинг катта қисми яширин иқтисодиёт измида эканлигини тан оларди.\nЭълон қилинган солиқ ислоҳоти бизнесни яширин иқтисодиётдан чиқаришни рағбатлантиришга қаратилди. Ҳозирча бунга тўлиқ эришишнинг имкони бўлмаяпти: чунки бизнес истиқболини олдиндан кўра билиш имконияти яратилмаган, давлат секторида муносиб иш ҳақига эга ишчилар ўрни етишмаяпти.\nИқтисодиётда давлат улушининг юқорилиги ва ижтимоий кредитларни ажратиш соҳасида мукаммал ўйланмаган қарорлар\nИқтисодиётда давлат улушини қисқартириш бўйича муаммолар кўп, яъни табиий монополия каби омиллар ҳамон соя солмоқда. Оилавий тадбиркорликни қўллаб-қувватлаш ва бир қатор инфратузилмавий лойиҳаларни кредитлашга йўналтирилган дастурларда жавобсиз саволлар бисёр.\nҲаммани бирдек тадбиркор қилиб бўлмайди. Бу каби дастурларга ажратилаётган маблағларнинг бир қисмини юқорироқ фоизлар эвазига бизнесни кредитлаш учун сарфлаган маъқул. Баҳонада янги иш ўринлари пайдо бўлармиди?!\nКредитларнинг ҳамма учун берилиши тарафдориман, лекин тадбиркорликни бошқа йўл билан ҳам яхшилаш мумкин. Давлат катта маблағини инфратузилмавий лойиҳалар ва дастурлар учун сарфлайди, имтиёзли кредитлар беради. Бундай сиёсат асосан инқирозлар, урушлар, очарчилик йиллари, ишсизлик шароитида, талабни қўллаб-қувватлаш ва одамларни иш билан таъминлаш мақсадида амалга оширилади.\nАмерикалик бизнесменлар билан учрашганимда, улар менга яна бир масалада ўз хавотирини билдирди: «Ўзбекистонда ислоҳотларни қўллаб-қувватлай оладиган ва бозор иқтисодиётини тушунадиган яхши маънодаги технократ инсонлар етарлими?»\nБу каби технократлар етарли эмас, шунинг учун:\n– мамлакатда тез-тез кадрлар алмашинуви юз беради;\n– фуқаролар хориждан қайтишни ва ўз ватанида ишлашни истамайди.\nСоҳадан яхши хабардор технократларнинг янги авлоди қаердан пайдо бўлсин? Отабек Назиров (Капитал бозорини ривожлантириш агентлиги директори), Одилбек Исоқов (Молия вазири ўринбосари) каби чет элдан қайтиб келган оз сонли ватандошларимиз масъул лавозимларга қўйилган бўлса-да, лекин катта ўзгаришларга қодир жамият ҳали ҳосил бўлгани йўқ.\nТўғри, жараён аллақачон бошланган, лекин бу каби одамлар соҳада етарли эмас. Бир гуруҳ технократ инсонларга тегишли ваколатларни берган ҳолда, уларни раҳбар лавозимларга тайинлаш орқали, маълум бир соҳага йўналтириш керак, деб ўйлайман. Балки шунда сезиларли самара бўлар.\nМаҳаллий бозорда рўй бераётган кўп ҳодисалар эркин рақобат натижасида эришиладиган соҳадан хабардорлик хусусияти ва ғалабаларга эмас, айнан таниш-билишчилик ва қариндош-уруғчиликка боғлиқ бўлиб қолмоқда.\nБу ҳолат ҳаттоки, иқтисодий ривожланган давлатларда ҳам кузатилиши мумкин. Айнан таниш-билишчилик туфайли амалга ошган бизнес ёки стартапларга кўплаб мисоллар келтириш мумкин. Аммо ҳақиқат шундаки, ривожланган давлатлардаги рақобат курашида ғалабага эришиш учун соҳадан хабардорлик хусусияти муҳимроқ саналади.\nИнвестицион муҳитни яхшилаш учун нима қилиш керак?\nКучли институционал ислоҳотлар\nАввало бозор иқтисодиёти талаб этадиган институтларни мустаҳкамлаш керак: яъни, мустақил ва профессионал судлар, парламент, ОАВ каби. Мамлакатда ишбилармонлик муҳитини яхшилашга ёрдам берадиган механизмларни яратиш даркор. Барқарор иқтисодий ўсишни таъминловчи асосий шартлардан бири ― бу сайловлар ва ҳокимиятнинг халқ томонидан сайланишини таъминлашдир. Сайлов институтларини мукаммаллаштириш ва мустаҳкамлаш лозим.\nШунингдек, давлатнинг ролини кескин камайтириб, бир қатор қўмита ва идоралар фаолиятини тугатиш керак:\n– янги ташкил этилган Маҳалла ва оила масалалари вазирлиги. Аввал бошиданоқ унинг иши сезилмаган. Бундан бу ёғига ҳам яхшироқ ишлашига шубҳам бор.\n– истеъмолчилар учун монопол тарзда, самарасиз ва қиммат нархга бизнес юритувчи идоралар (масалан, авиация, автомобил-йўл қурилиши). Бу каби монополиялар бизда юздан ортиқ. Ҳеч бўлмаса ушбу идораларнинг фаолиятини тўлиқ ислоҳ қилиб, уларни эркин рақобат майдонига қўйиб юбориш керак.\nОлий ва ўрта махсус таълим вазирлиги ҳам бизга керак эмас, деган фикрлар бор, аммо шахсан мен учун бу кескинроқ таклиф.\nСуд тизимини ислоҳ қилиш\nҲозирги вақтда Ўзбекистонда судялар ролини кучайтириш бўйича бир қатор жараёнлар кетмоқда: прокуратуранинг баъзи ваколатлари судларга қўшимча равишда бериляпти, судялар коллегияси иши яхшиланяпти.\nХусусий мулк ҳуқуқини амалда таъминлаш масаласи жамият диққат марказига чиқиши керак. Усиз ислоҳотлар ҳақида фикр юритишдан маъно йўқ.\nСудлар мустақил бўлиши учун, ижроия ҳокимиятининг суд ишларига аралашмаслиги кафолатланиши лозим. Судялар малакасини ошириш, уларнинг молиявий мустақиллигини таъминлаш даркор. Суд тизими ўз маблағлари ва кадрларини мустақил равишда бошқариш имкониятига эга бўлиши, яъни пулни қаерга ишлатиши ва кимни қайси лавозимга тайинлашини ўзи белгилаши керак. Балки судяларни сайлаш ёки маслаҳатчилар иштирокидаги суд мажлисларини жорий этиш керакдир.\nШунингдек, судларнинг ОАВ олдидаги очиқлигини таъминлаш зарур. Гарчи бу қонунда белгиланган бўлса-да, лекин ушбу талаб гоҳида судяларнинг ўзи томонидан бажарилмайди.\nБюджет интизомини кучайтириш\nБу ишда «2020 йил учун Ўзбекистон Республикасининг Давлат бюджети тўғрисида»ги қонуни самарали восита сифатида хизмат қилади. У макроиқтисодий барқарорликни таъминлаш учун, йирик инвестиция мақсадларида давлат қарзини кўпайтириш ҳисобига давлат бюджети, Тикланиш ва тараққиёт жамғармаси маблағларидан фойдаланишга нисбатан чекловлар ўрнатади.\nШунингдек, иқтисодиёт ишига тўсқинлик қилувчи қуйидаги камчиликлар ва номутаносибликларни бартараф этишга ҳам эътибор қаратиш керак:\n– кенг қамровдаги хусусийлаштириш ишларини олиб бориш;\n– хусусий мулк дахлсизлигини амалда кафолатлаш;\n– турли иқтисодиёт секторларида, ушбу секторларнинг жозибадорлигини ошириш ҳисобига, нархларни либераллаштириш сиёсатини давом эттириш;\n– бизнес соҳасида амалий қўллаш учун солиқ сиёсатига ўзгартириш киритиш;\n– ташқи савдони либераллаштириш;\n– банк секторини ислоҳ қилиш.\nБу йўналишлар муваффақиятли амалга оширилган ислоҳотлар натижасида ижобий иқтисодий самара бериши мумкин бўлган баъзи соҳалар холос.\nЭксперт кутаётган ўзгаришлар\nБугунги кунда иқтисодиётга доир масалалар ва унга таъсир ўтказадиган соҳаларда кўп нарса ижобий томонга ўзгаряпти. Мен қуйидаги соҳаларда яхши ўзгаришларни кутяпман:\nДавлат бошқаруви. Маъмурий ислоҳотнинг ишлашини, ниҳоят, давлат хизматига меритократия (соҳадан яхши хабардорлик) принципи бўйича ишга саралаб олишларини кутяпман. Давлат хизматлари янада очиқ ва инновацион бўлади, одамлар эмас, ҳужжатлар ҳаракатланади. «Давлат хизмати тўғрисида», «Очиқ маълумотлар тўғрисида»ги қонунлар қабул қилинади. Давлат бизнес самаралироқ уддалайдиган иқтисодиёт соҳаларидан четлашиб, самарадорлик йўлидан кетади.\nКапитал бозорининг ривожланиши. У бизда эндигина пайдо бўляпти. Унинг ривожланиши учун инвестиция киритиш фойда бериши керак. Молиявий бозорда даромад ва фойда келтирадиган турли воситаларни яратиш лозим. Банк соҳасида ислоҳотлар рўй бериб, «жамғармалар – инвестиция» механизми ишлаши зарур. Чунда аҳоли пулларини «ёстиғи остида» сақламай, омонатлар тарзида банкларда жамғара бошлайди.\nМонополияга қарши курашиш соҳасида. Бу борада сезиларли силжишлар бор. Монополияга қарши курашиш қўмитасининг бир қатор (шу жумладан, мунозараларга сабаб бўлган) қарорлари ва хулосалари йиғилиб қолган. Шулар ичидан энг кўп муҳокама қилинганлари: бу газ ҳисоблагичларни етказиб берувчи Россия компаниясига берилган имтиёзли шартларнинг танқид остига олиниши (бу рақобатнинг чекланишига олиб келган эди). Ёки электр энергияси ҳисоблагичларини ўрнатишда истеъмолчилар ҳуқуқларининг ҳимоя қилиниши. Шунингдек, дори воситалари ва уларнинг нархини асоссиз равишда оширишга доир ташаббусга қўмитанинг муносабати ҳам мени хурсанд қилди.\nИжтимоий кафолатлар ҳақида ҳам унутмаслик даркор. Ўзбекистон интилаётган эркин бозор шароити ўз-ўзидан аҳолининг фаровон ҳаётини таъминлаб бермайди. Бу борада тўғри давлат сиёсати керак. Мазкур вазиятда давлатнинг вазифаси адолатли қайта тақсимотда ўз аксини топади. Бозор камдан-кам ҳолларда ижтимоий муаммолар ҳақида қайғуради. Шу сабабдан давлат бозордаги «ўйин қоидалари», инсонлар учун энг кичик бўлса ҳам ижтимоий кафолатлар ҳақида бош қотириши керак.\nМаълумки, ЯИМнинг ўсиши одамлар фаровонлигини оширишга кўмаклаша олмаслиги ҳам мумкин. Ривожланиш иқтисодиётида шундай фикр бор, яъни ЯИМ ҳақиқий ривожланишни тўлиқ акс эттирмайди. Энг муҳими, давлат ижтимоий сиёсат бобида ўз ролини бажариб, бозорга халақит бермаса бас.\n11:00 / 22.05.2020 73240


Ўзбекистонда шаҳарлараро таксилар фаолияти тартибга солинмоқда - Anhor\nAnhor Все посты Ўзбекистонда шаҳарлараро таксилар фаолияти тартибга солинмоқда\nЎзбекистонда шаҳарлараро таксилар фаолияти тартибга солинмоқда\nЎтган ҳафтада Наманганни мамлакат пойтахти билан боғловчи такси йўналишида баъзи ўзгаришлар кучга кирди. Хусусан, йўловчи ташиш хизматларига қатъий тариф белгиланди, деб ёзади УзИнформ нашри.\nЎзбекистон Автомобиль ва дарё транспорти агентлиги (“Ўздарётранс”) сафарни хавфсизроқ қилиш мақсадида ҳайдовчиларнинг фаолиятини тартибга солаётир. 3 августдан бошлаб “Наманган-Тошкент-Наманган” йўналишида ҳаракатланувчи барча такси ҳайдовчилари қайтадан лицензиялаш жараёнидан ўтади.\n“Меҳмондўст” ММА директори Абдураҳмон Шерғозиевнинг сўзларига кўра, бу ноқонуний қатнаётган автомашиналарни ажратиб олиш учун қилинмоқда.\nЖорий этилаётган янгиликка биноан барча ҳайдовчилар автокорхоналарга бириктириб қўйилади ва улар хавфсизлик қоидаларига амал қилишга мажбур бўлади. Хусусан, ҳайдовчилар камида 4 соат дам олиши белгиланади, машиналар учун таниб олиш белгилари жорий этилади. Машина йўналишга чиқишидан олдин йўлда вақтни йўқотиб ёнилғи қуйишга тўхтамаслиги учун уни олдиндан ёнилғига тўлдириб қўйиш шарт бўлади.\nЙўловчи ташиш хизматлари учун тариф ҳам белгиланади – бир километр учун 115 сўм. “Наманган –Тошкент” орасидаги масофа 268 км экани ҳисобга олинса, йўл ҳақи 31 минг сўмни ташкил этади. А.Шерғозиевнинг сўзларига кўра, ушбу миқдор об-ҳаво инжиқликлари ёки яқинлашаётган байрам тадбирлари муносабати билан ўзгармайди. Агар Шерғозиевнинг сўзлари ҳақиқатан ҳам тўғри бўлса, унда пайтдан фойдаланиб пул ишлаб олиш пайтда бўлган ҳайдовчиларнинг “иштаҳаси бўғилади”.\nШунингдек транспорт воситасининг тепасига «YT» ва зарғалдоқ рангдаги фонус ўрнатилиши лозим. Йўналишли таксининг олд эшикларига шахмат кўринишидаги қора квадратлардан иборат композиция туширилади. Уларнинг орасига эса – айлана ичига олинган «YT» ҳарфлари чизилади. Бунда транспорт воситасини муайян рангга бўяшнинг хожати йўқ.\n«Айни пайтда Намангандан Тошкентга 160 та енгил автомобиль қатнаяпти. Бу бизнинг ҳисобимизда турадиган машиналар, холос. Шунингдек йўналишда тошкентлик ҳайдовчилар ҳам ишлайди, уларнинг сонини эса билмаймиз», – дейди Абдураҳмон Шерғозиев.\nумуман олганда эса, водийдан пойтахтга ва ортга сафарга чиқувчилар учун ҳеч нима ўзгармайди, аммо сафарнинг ўзи сезиларли даражада хавфсизроқ бўлади.\nҚайд этиб ўтамиз, худди шундай ўзгаришлар Фарғона водийсини Тошкент билан боғлайдиган барча йўналишларда юз беради. Октябрь ойида тендер савдоларини ўтказиш кўзда тутилган бўлиб, унинг ғолиблари мазкур йўналишларда хизмат кўрсатади.\nЛабзакда “элита-квартиралар”нинг бир метр квадрати 3 миллион сўм туради


Қўлга суперелим ёпишиб қолганида асқатадиган 4 та тавсия - Daryo\n13:55, 28.09.2021 16063\nСуперелим ўз номига монанд – у деярли ҳар қандай сиртни тез ва маҳкам ёпиштиради. Агар эҳтиётсизлик натижасида қўл терисига теккудек бўлса, ваҳима қилишнинг кераги йўқ. Аксинча қуйидаги маслаҳатлардан фойдаланиб, ушбу ноқулайликни бартараф этиш мумкин. Тўрт усул, албатта, ёрдам беради.\nАксарият ёпиштирувчи моддалар сингари суперелим ҳам эритувчиларга сезгир. Хусусан, бунда биринчи навбатда ацетон – лак тозалаш воситасидан фойдаланиш мумкин. Фақат уни иложи борича елим ёпиштириб қўйгунча, тезроқ терига қўллаш керак. Бармоқлардаги қаттиқ елим қолдиғи учун уларни чуқур эритгичли идишга 5-7 дақиқа ботириб олинади. Намлангандан кейин елим теридан осонгина кетиши керак.\nЖараёндан сўнг қўллар илиқ сув ва совун билан яхшилаб ювилади, уларга намлантирувчи крем суртилади. Чунки ацетон терини жуда қуритиб юборади ва тирнаш хусусиятини келтириб чиқариши мумкин.\nАгар олдингизда ацетон бўлмаса, оддий тузни скраб сифатида ишлатиб, суперелимни кетказиш мумкин.\nЖараён олдидан елимни илиқ сувда намлаш мақсадга мувофиқдир. Бармоқларни суюқликка 10 дақиқага ботириб, кейин қолган елимни туз билан ишқалаш лозим. Ушбу процедурани бир неча марта такрорлашга тўғри келиши мумкин, айниқса, елим яхши қуриган бўлса.\nЖараённи тезлаштириш учун эса сувга битта лимон шарбати қўшилади. Агар тананинг сувга етмайдиган қисмларига елим ёпишган бўлса, иссиқ сувда намланган сочиққа ўраб олинади.\nАгар уйда туз бўлмаса, идишларни ювиш учун мўлжалланган оддий суюқлик ёрдамга келади. Шунингдек, кимёвий моддаларга тоқат қилолмайдиган нозик тери эгалари учун бу маҳсулот асқатади. Идиш ювиш суюқлиги ҳам ёпиштирувчи моддалардаги молекулаларнинг боғланишини яхши бузади.\nБунинг учун чуқур идишга бир стакан илиқ сув қуйилади ва унга 5-6 томчи тозаловчи восита қўшилади. 5-7 дақиқа давомида елим ёпишган жойлар суюқликка ботирилади. Кейин бармоқлар билан суперелим қатлами тозаланади. Агар бу иш бермаса, қўллар яна сувга солинади. Елим теридан эркин чиқа бошлагунча жараён давом эттирилади. Маҳсулотнинг барча зарралари олиб ташланганидан сўнг, қўлларга ёғли крем суртилади.\nБарчанинг уйида бўлувчи тиббиёт спирти доғларни, шу жумладан, суперелим изларини олиб ташлаш учун ишлатилади. Спиртнинг эритувчи таъсири мавжуд, лекин елим тўлиқ йўқ бўлиши учун кўп вақт керак бўлади.\nБиринчидан, елимни илиқ сувда юмшатиб, оддий ёки кир совун суртиш керак. Шундан сўнг елим бор жойларни спиртга намланган пахта билан артилади. Керак бўлса, пахта елим изларига 1-2 дақиқа босиб турилади. Елим тўлиқ йўқолгунча терига суртишни давом эттириш лозим, сўнг қўлларни тоза сув билан ювиш ва зарарланган жойларга крем суртиш тавсия этилади.\nШампунь, фольга ва кир ювишда керак бўладиган бошқа 8 нарса\nОқ кроссовкаларни тозалашда қўл келадиган 8 та лайфхак\nПойабзал билан боғлиқ муаммоларни бартараф қилишга ёрдам берадиган 16 тавсия\n21:58 Бугун 633\n21:37 Бугун 3680\n21:36 Бугун 11120\n21:16 Бугун 4658\n13:54 Бугун 88738\n23:38, 19.10.2021 62588\n22:36, 20.10.2021 61919\n19:33, 20.10.2021 61485


Өзбекстанда «Forbes» журналы басып шығарылады » KarInform\nҚазақстанлы исбилермен, «Forbes Kazakhstan» ҳәм «Forbes Georgia» журналларының тийкарын салыўшысы Арманжан Байтасов «Forbes Uzbekistan» журналының жумысларын баслаў нийетинде, деп жазбақта Forbes.kz.\n- Компаниямыз «Forbes» журналын Өзбекстанда басып шығарыў ҳуқықын алғанын мәлим етпекшимен. Жаңа жойбарды жаратыў бәрқулла мени жаңа табысларға қарай бағдарлайды. Бундай бренд тийкарында кейинги жойбарды иске түсириў еки есе унамлы. Бул турмыслық энергия береди ҳәм қосымша унамлы қатнас жаратады, - деп айтып өткен «Forbes Kazakhstan» ҳәм «Forbes Georgia» журналларының тийкарын салыўшысы Арманжан Байтасов.\nИсбилерменниң айтыўына қарағанда, «Forbes» басылымының Өзбекстанда ашылыўы оғада әҳмийетли, себеби республика бизнес жүргизиў көзқарасынан үлкен перспективаға ийе.\n- Өзбекстан дүньядағы ең жедел раўажланып атырған мәмлекетлердиң бири болып, ири инвесторлар ушын оғада қолайлы шараятларға ийе. Қоңсылас мәмлекеттиң экономикасында жүз берип атырған өзгерислер, Өзбекстан ҳүкиметиниң инвесторларға жаратып берип атырған шараятлары үлкен қызығыўшылық оятпақта. Қазақстан ҳәм Өзбекстан оғада жақын мәмлекетлер. Бизлер узақ ўақыт даўамында бир мәмлекет – СССР шеңберинде өмир сүрдик. Менталитет тәрептен де биз бир-биримизди жүдә жақсы түсинемиз. Дөретиўшилик ҳәм бизнес элита, ҳәттеки, аўқамның бөлшеклениўинен кейин де байланыста болып, бир-бири менен байланысларды сақлап қалды. Булардың барлығы бизлерге Өзбекстанда медиа-жойбарды қысқа мүддетте раўажландырыў ҳәм табысқа ерисиўимиз мүмкинлиги ҳаққында тәсир оятады, - деп қосымша еткен исбилермен.\nЖаңа журнал редакциясының имараты Ташкент қаласында болады. Оқыўшыларға басылымның баспа ҳәм сайт көринисиндеги версиясы усынылады. Журнал ҳәзирше тек ғана рус тилинде, сайт болса рус және өзбек тиллеринде болады.\n«Forbes Uzbekistan»ның дәслепки саны 2020-жылдың март айында баспадан шығарылыўы жобаластырылған.\nForbes Голливудтың ең табыссыз актёрларын анықлады


Қозоғистон илгари ишлаб чиқарилмаган янги маҳсулотларни ишлаб чиқаради\n15 Сентябрь 2020 11:40\nNUR-SULTAN. Kazinform – Жорий йилда қишлоқ жойларда қиймати 376 миллиард тенге бўлган 77 та лойиҳа амалга оширилади. Бундан ташқари, жорий йилда мамлакатда илгари ишлаб чиқарилмаган маҳсулотлар ишлаб чиқаради. Бу ҳақда бугун Ҳукумат йиғилишида ҚР Индустрия ва инфратузилмаларни ривожлантириш вазири Бейбит Атамқулов маълум қилди, деб хабар беради Kazinform мухбири.\n«Президент томонидан қўйилган муҳим вазифалардан бири бу импорт ўрнини босиш ва Қозоғистонда ишлаб чиқарилган қурилиш материаллари билан таъминлашни 90 фоизга етказишдир. Қурилиш материаллари бозори эҳтиёжларини қондириш учун жорий йилда қиймати 126 миллиард тенге бўлган 38 та инвестиция лойиҳалари ишга туширилади. Ушбу соҳадаги 2020 йилда амалга ошириладиган асосий лойиҳалар Нур-Султандаги ҳажмли-блокли уй қурилиши ҳисобланади. Шунингдек, қурилиш материаллари ишлаб чиқариш бўйича қатор йирик лойиҳалар мавжуд. Умуман олганда, қурилиш материалларини ишлаб чиқариш бўйича лойиҳаларни амалга ошириш импорт улушини 15 фоизга қисқартиради», - деди вазир.\nУнинг сўзларига кўра, бу йилги лойиҳалар тўлиқ қувват билан ишлаганда, ишлаб чиқариш ҳажми 3 миллиард АҚШ долларидан ошади. Маҳсулотларнинг тўртдан бир қисми экспорт қилинади. Бу тахминан 800 миллион долларни ташкил этади. Моношаҳарларда умумий қиймати 132 миллиард тенгега тенг 15 та лойиҳани амалга ошириш ва 1000дан ортиқ доимий иш ўринларини яратиш режалаштирилган. Бу йил овул жойларда қиймати 376 миллиард тенге бўлган 77 та лойиҳа амалга оширилади ва 5800 доимий иш ўрни яратилади.\n«Бундан ташқари, илгари Қозоғистонда ишлаб чиқарилмаган маҳсулотларнинг янги турлари, жумладан 7 турдаги кабель маҳсулотлари, янги турдаги карьер ва йўл ускуналари, янги турдаги композицион коагулянтлар, газ анализаторлари, кичик ва катта диаметрли темир-бетон қувурлар, ўғитларнинг янги турлари, қурилишда юк кўтариш ускуналари, трансформаторлар, дон қуритгичлар, янги турдаги комбайнлар, термосаварлар, қатламли фанера ишлаб чиқариш учун панелли радиаторлар ишлаб чиқариш режалаштирилган», - деди Бейбит Атамқулов.\nҚозоғистонда йил бошидан бери 85 минг уй фойдаланишга топширилди\nКентау трансформатор заводида пайвандлаш роботи ишга туширилди


Маҳаллий қавмлар ўзбек жангариларини қирғин қилмоқда\nАхборот агентликлари хабарига кўра, Покистонинг Жанубий Вазиристон вилоятида чоршанба кунги шиддатли тўқнашувларда 50дан ортиқ одам ўлдирилган. Уларнинг аксарини ўзбек жангарилари ташкил этади.\nБу ерда маҳаллий қавмлар вакиллари билан минтақага мустаҳкам ўрнашиб олган хорижлик жангарилар, хусусан, Тоҳир Йўлдош бошчилигидаги Ўзбекистон исломий ҳаракати аъзолари ўртасидаги жанглар бир неча ҳафтадан буён давом этмоқда.\nПокистон Мудофаа вазирлиги расмий вакили генерал Воҳид Аршод “Озодлик” мухбири билан суҳбатда Вазиристонда тўқнашувлар давом этаётгани ҳақидаги маълумотни тасдиқлаб, сабабини бундай изоҳлади.\n“Ҳа, икки ҳафтадан бери Вазиристонда маҳаллий қавм вакиллари ва хорижлик жангарилар ўртасида уруш боряпти. Маҳаллий қавмлар террорчи ва хорижлик жангариларга ўз ҳудудларидан фойдаланишга рухсат бермаслик ҳақида Покистон ҳукумати билан келишув имзолаган. Шунга мувофиқ улар хорижликларни мамлакатдан чиқариб юборишга ҳаракат қиляпти”.\nПокистон Мудофаа вазирлигининг ўз исмини айтмасликни сўраган яна бир расмийси Вазиристонда чоршанба кунги шиддатли тўқнашувдан кейин жанглар яна давом этаётганини маълум қилди.\n“Вазиристонда икки юз атрофида хорижлик жангари бор. Маҳаллий хавфсизлик кучлари ва биз “лашкар” деб атайдиган маҳаллий кўнгиллиларнинг айтишича, жанглар вақти-вақти билан бўлиб турибди”, - деди Мудофаа вазирлиги расмийси.\nПокистондаги электрон оммавий ахборот воситаларида чоп этилган таҳлилий мақолалардан бирида ЎИҲ раҳбари Тоҳир Йўлдош ва у етакчилигидаги юзлаб хорижий жангарини Вазиристон қавмлари ўз ҳудудидан сиқиб чиқаришга қарор қилгани, асосан, учта сабаб билан изоҳланган.\nБиринчидан, Вазиристондаги толиблар ва улар тарафдорлари ўзбек жангариларини буюртма асосида маҳаллий қўмондонларга қарши уюштирилган суиқасдга алоқадорликда гумон қилган. Иккинчидан, ўзбек жангарилари ҳокимиятдан четлатилган толибларнинг тажовузкор қўмондони Мавлавий Умарга қўшилган. Ўз навбатида, Умар ўзбеклар қўли билан рақиби Мавлавий Назирга нисбатан ёвуз ниятларини амалга оширган.\n“Вазиристонда юз бераётган сўнгги воқеаларга қавмлар ўртасидаги ички рақобат ҳам маълум даражада сабабчи”, - дейилади мақолада.\nВазиристондаги воқеаларни диққат билан кузатиб бораётган Деҳлидаги Ҳиндистон институти директори ўринбосари генерал Арун Сахгал маҳаллий қавмлар Покистон ҳукумати билан эришган битим асосида хорижлик жангариларни ўз ҳудудидан сиқиб чиқаришга уринаётганини айтди.\n“Бу ички тўқнашувлар бир қанча муддат олдин хорижлик жангариларни Вазиристондан чиқариб бориш ҳақида маҳаллий қавмлар билан келишувга эришган Покистон ҳукумати агентлари томонидан келтириб чиқарилган”, – дейди генерал.\n“Озодлик” радиосининг Покистондаги мухбири Сайид Фаридун Иброҳим сўзларига кўра, чоршанба кунги шиддатли тўқнашувлардан кейин Вазиристондаги қавм раҳбарларидан Мавлавий Назир матбуот анжумани ўтказиб, жангариларга катта талафот етказилганини билдирган.\n“Маҳаллий қавмлар раҳбарларидан бири Мавлавий Назир ва унинг сафдоши Шерхон тўқнашувлар давомида 65 жангари ўлдирилгани, уларнинг 55 дан ортиғи ўзбек жангарилари, қолгани маҳаллий қавм вакиллари эканини иддао қилди”, - деди мухбир.\nСайид Фаридун Иброҳим Покистон Мудофаа вазирлиги расмий вакили Воҳид Аршоддан олган маълумотлари билан ҳам ўртоқлашди.\n“Унинг айтишича, ҳозир Вазиристондаги қавмлар хорижий жангариларнинг минтақада бўлиши ўзларига хавф пайдо қилгани ва тараққиётни тўхтатиб қўйганини тушуниб етган. Шу боис, улар қавмлар яшайдиган минтақада тинчлик ва барқарорликни таъминлаш мақсадида хорижлик жангариларни бу ҳудуддан сиқиб чиқариш учун жангга киришган”, – дейди Сайид Фаридун Иброҳим.


Уйчи тумани аҳолиси бетон ариқлар ўрнатишдаги нопрофессионал ёндашувдан азият чекмоқда\n11:38 / 01.06.2015\nСўнгги йилларда мамлакатимизда олиб борилаётган бунёдкорлик ишлари ҳар қандай кишини қувонтираётганига шубҳа йўқ. Лекин баъзи ҳолатларни кўриб «бу ишни ростдан ҳам профессионал қурувчилар қилганми» деган ҳаёлга борамиз.\nНаманган вилоятнинг Уйчи туманидаги Машад қишлоғидаги «Эргашган» кўчасида 30-умумтаълим мактаби жойлашган. Сезган бўлсангиз керак, нисбатан гавжум бўладиган кўча. Мазкур кўча четида ўрнатилган ариқлар йўлдан 10-15 см баландликда жойлашган. Ёмғир ёғадиган бўлса ариққа оқиши керак бўлган сув кўчада тўпланиб қолади. Бу эса ўз навбатида мактаб ўқувчиларига, қишлоқ аҳолисига ноқулайчилик туғдирмоқда. Биламизки, йўл четидаги ариқлар ўзига хос дринаж тизими бўлиб, кўчаларда сув тўпланиб қолишининг олдини олиши зарур. Уйчида ўрнатилган ариқ эса одамларга фойда бўлиш ўрнига зарар етказмоқда.\nУйчилик суҳбатдошимиз қуйидаги фикрларни билдирди:\n«Аслида иши тугамаган йўлни битди деб топшириб юборишди. Асфальт тўлиқ бўлгани йўқ, йўл белгилари ҳам ўрнатилмади. Ахир бу ердан болалар ўтади-ку. Бетон ариқларнинг айримлари чўкиб ётибди. Кўча четида ўрнатилган ариқлар нега йўлдан 10-15 см баландликда жойлашгани ҳақида сўраганимизда, яна асфальт қиламиз, йўл ариқ билан тенглашади дейишганди. Аммо икки йилдан бери бу ишни қилишмаяпти. Ёмғир ёққанда йўлда сув йиғилиб қолади. Бу эса қўшимча муаммолар туғдиради. Юқорида айтганимдек, сув йиғилиши натижасида ариқлар чўкиб кетяпти. Бу ҳолат ҳар бир уйчиликни таъбини хира қиляпти».\nҚурилиш ишларида майда нарсалар бўлмайди. Ҳар бир деталга алоҳида ёндашув бўлиши, энг майда ишларни ҳам ҳақиқий профессиналлар бажариши керак ахир айтганимиздек давлат бюджетидан катта маблағлар сарфланаётган бўлса. Шундагина юқоридаги ҳолатлар кузатилмайди. Умид қиламизки, туман раҳбарлари бу камчиликни албатта тўғирлайдилар.


Кадастр агентлиги тизимидаги 57 фоиз ходим аттестациядан ўтолмади. Бу нима дегани?! - Darakchi\nКадастр агентлиги тизимидаги 57 фоиз ходим аттестациядан ўтолмади. Бу нима дегани?!\nЖАМИЯТ 26.11.2020, 21:17\nАввалроқ, Кадастр агентлиги томонидан тизимда коррупцияга карши курашиш ва бу борадаги қонунчилик нормалари мавзусида матбуот анжумани ўтказилгани хақида хабар қилгандик. Унда Бош прокуратура масъул ходими Абдураҳим Муҳиддинов тилга олган тизимдаги суиистеъмолчиликлар каби қатор ҳолатларга Кадастр агентлиги директори ўринбосари Мирсаид Мирмақсудов изоҳ берди...\n–Бу мавзуда 14 та ҳудудда ва ахборот ва оммавий коммуникациялар агентлигида ҳам матбуот анжуманлари ўтказдик. Лекин шунга қарамай, яна ушбу коррупцияга қарши курашиш мавзусига қайтаяпмиз.Сабаб нима? Сабаб – муаммонинг нақадар аҳамиятли эканини халқимизга тушунтириш. Бу соҳада коррупция асосан ер билан боғлиқ ҳолатларда кузатилади. Бу нафақат бизда балки бутун дунё миқёсида шундай.\nНега? Чунки Ер инсон ҳаётида шунчаки сотиб олинадиган ва сотиладиган, ишлаб чиқиш, экин етиштириш ва шунчаки эксплуатация қилинадиган воситагина эмас, унданда кўп аҳамиятга эга.\nДунё бўйлаб коррупция даражаси бўйича тадқиқотлар олиб борадиган “Transparency International” нодавлат халқаро ташкилоти қишлоқда ҳам, шаҳарда ҳам одамларга таъсир кўрсатадиган ер билан боғлиқ коррупциянинг қуйидаги шакллари мавжудлигини таъкидлаган:\n• ер ҳужжатларни расмийлаштириш жараёнида пора бериш;\n• ерга эгалик қилиш ҳуқуқини бериш эвазига аёлларга жинсий характердаги номақбул таклифлар, товламачилик ишларини амалга ошириш;\n• одатий жараёнларда аёллар ва ёшлар ерга бўлган ҳуқуқларни осонликча ололмаслиги, расмийлаштира олмаслиги;\n• хусусий инвесторлар ва маҳаллий ҳокимият органлари ўртасидаги ер билан боғлиқ битимларида жамоатнинг иштирок этишдан четлатилганлиги; жумладан жамоатчиликка мансуб ҳудудлар тақдирида жамоатчиликнинг иштирок этмаслиги;\n• шаҳарсозлик режаларининг ҳисобга олинмаслиги ва ер борасида чайқовчилик содир бўлишига имконият борлиги;\n• одамлар ўз ерларидан чиқариб юборилганда ёки давлат манфаати юзасилан бўшатишга тўғри келганларида, уларнинг компенсация тўлови адолатсиз равишда қопланиши, қарор қабул қилишда қатнашишдан четлаштирилиши ва тегишли маълумотларга эга бўлишларига имкон бўлмаслиги.\nНега гапни айнан дунёда ер билан боғлиқ коррупцион ҳолатлар билан бошладик?\nБиринчи мақсадимиз муаммо фақат бизнинг юртимизда эмас, балки бутун дунёда глобал эканини тушунтириш. Кўплаб давлатлар айнан бу йўналишда коррупцияга қарши курашнинг ҳар хил усулларини қўллашган.\nБоливиянинг Ла Пас шаҳри мери Хуан Дел Гранадонинг Коррупцияга қарши сиёсати коррупцияга қарши курашишда комплекс ёндашувнинг муваффақиятли намунасидир (1999 йилдан 2010 йилгача).\nДел Гранадонинг коррупцияга қарши сиёсати учта асосий мақсадни кўзлаган: коррупция хатти-ҳаракатларини қаттиқ таъқиб қилиш, иқтисодиётни тиклаш ва фуқароларнинг давлат муассасаларига ишончини тиклаш. Ушбу уч вазифа шаҳар ҳокимияти томонидан амалга оширилган ҳуқуқни муҳофаза қилиш ва институционал ислоҳотларни белгилаб берган. Институционал ислоҳотларнинг бир қисми коррупция тўғрисидаги шикоятлар ҳақида хабар беришнинг турли механизмларига эга бўлган шаффофлик бўлинмаларини яратиш ҳисобланган.\n2013 йилда эса Покистоннинг Лаҳор шаҳри маҳаллий ҳукумати Ерни рўйхатга олиш хизмати ҳузурида коррупция ва ходимларнинг нотўғри иши билан боғлиқ шикоят механизмини яратди. Ушбу механизм туфайли фуқароларнинг шахсий телефонларига қўнғироқ қилиб, фикр-мулоҳазалари олинган. Ҳукумат ушбу маълумотдан муаммоли жойларни аниқлаш учун фойдаланган ва дастур бошлангандан сўнг уларни ҳал қилган. Тахминан 1 миллион одам билан алоқа ўрнатилган ва 175 мингга яқин фуқаролар сўровга жавоб берган. Шулардан 6000 таси коррупция ҳақида хабар берган. Ҳукумат ушбу шикоятларбўйича иш тутган.\nБу мисолларни нега келтираяпман? Чунки, бизда ҳам юқорида айтиб ўтилган мисоллардаги ишларни амалга оширувчи комплаенс-назорат хизмати иш бошлади.\nКомплаенс-назорат хизмати фаолиятининг шаффоф юритилишини таъминлаш мақсадида унинг барча бўғиндаги ходимларни лавозимга тайинлаш ва озод этиш фақат Агентлик директори ваколатига берилган.\nКоррупцияга қарши ҳуқуқий асосларсиз курашиш бу қуролсиз жангга чиқишдек гап. Шунинг учун биз:\nКадастр агентлигининг коррупцияга қарши курашиш сиёсати;\nКадастр агентлигининг комплаенс-назорат хизматитўғрисидаги низом;\nКадастр агентлиги тизимида манфаатлар тўқнашувини бошқариш тўғрисида низом;\nКадастр агентлиги ходимларининг одоб-аҳлоқ қоидалари;\nКадастр агенлигининг одоб-ахлоқ комиссияси тўғрисидаги низомларни ишлаб чиқдик ва қабул қилдик.\nКомплаенс-назорат хизматиташкил қилинган кундан шу кунга қадар юридик ва жисмоний шахслар томонидан Кадастр агентлиги тизими ходимларининг коррупцион ҳаракатлари устидан жами 65 та мурожаат ва шикоят хатлари келиб тушган. Мазкур мурожаатлар тегишли тартибда ўрганиб чиқилиб, 23 нафар айбдор ходимларига нисбатан турли хил жазо чоралари қўлланилган.\nБундан ташқари, жорий йилнинг 1 июнидан 18 ноябрига қадар Агентлик тизимида фаолият юритаётган ходимларнинг 829 нафари билан меҳнат шартномалари бекор қилинди. Шулардан 3 нафари суд хукмига кўра ва 7 нафари хизмат текшируви натижасига кўра меҳнат шартномалари бекор қилинган.\nПрезидентимизнинг 2020 йил 7 сенябрдаги ПҚ-4819-сонли қарори ижросини таъминлаш мақсадида Кадастр агентлиги тизимида меҳнат фаолиятини олиб борувчи ходимлар аттестация ўтказилмоқда.\nКадастр агентлигининг туман-шаҳар раҳбар ва ходимлари бўйича аттестация натижаларига кўра, жами 338 нафар ходимдан 87 нафари яъни 25 фоиз ходим аттестациядан ўтди. 59 нафари, яъни 18 фоиз ходим аттестациядан шартли ўтган бўлса, 192 нафари, яъни 57 фоиз ходим аттестациядан ўтмаган.\nБуни айримлар “соҳани тозалаш ишлари”, деб таърифламоқда. Қандай таъриф бўлишидан қатъи назар биз аҳолимизга ситқидилдан ва сифатли хизмат кўрсата оладиган халол муҳитни шакллантиришимиз керак. “Шунча ходим ишдан олинган бўлса, уларнинг ўрни қандай тўлдирилади?” деган савол пайдо бўлади.\nБиз яқинда ишга танлов бўйича эълон бердик. 3 кунда бизга 200 дан ортиқ ариза келиб тушди. Бугунга қадар 1000 га яқин аризалар қабул қилинди. Хозирда улар билан суҳбатлашяпмиз ва талабга жавоб берадиган кадрларни ишга оляпмиз. Шу билан бирга олийгоҳни тамомлаган олий маълумотли ёш кадрлар бу йил соҳамиз бўйича 300 га яқин. Уларга онлайн диплом топшириш конференциясида шахсан иштирок этганман ва ишга таклиф этганман. Қувонарли томони шундаки иш сўраганларнинг аксарият қисмини ёшлар ташкил этади. Бу соҳада янгиланиш бўлади дегани.\n“ЎЗИ КАДАСТР СОҲАСИДА КОРРУПЦИЯНИНГ КАМАЙИШИ МАВЖУДМИ?”\nБу бугуннингэнг муҳим саволларидан бири.Ишонч билан айта оламанки, бугунги кунда камаймоқда. Буни таҳлиллар ҳам кўрсатади.\n2019 йилда Кадастр агентлиги тизимидаги 54 нафар ходимларга нисбатан жиноят иши қўзғатилган.\n2020 йилнинг ўтган даври мобайнида эса ходимлар билан боғлиқ 21 та коррупцион холатлар аниқланган.Жорий йилнинг 1 июнидан 18 ноябригача бўлган вақт мобайнида ҳуқуқни муҳофаза қилувчи идоралар томонидан 12 нафар ходимга нисбатан жиноят иши қўзғатилган.\nЭнг ачинарли томони шундаки, аксарият коррупцион ҳолатлар кадастрнинг собиқ ходимлари томонидан содир этилмоқда. Ишдан кетганига бир неча йил бўлган бўлса-да, одамларнинг ишончига кириб, фирибгарлик йўли билан бойлик орттирмоқчи бўлганлар талайгина. 2019 йилда ана шундайларнинг 62 таси фирибгарлик жинояти билан қўлга олинган.\n“ХАЛҚИМИЗ КИМ ПУЛ ОЛИШИНИ-Ю, КИМ ОЛМАСЛИГИНИ ЖУДА ЯХШИ БИЛАДИ”\n- Кадастр агентлиги томонидан аҳолимизга кўрсатиладиган барча хизматларни қабул қилиш Давлат химзатлари марказлари ёки интерактив давлат хизматлари портали орқали амалга оширилишни таъминлаганмиз. Мақсаднима? Инсон ва инсон омилини камайтириш. Коррупция айнан шундан келиб чиқади.\nБундан ташқари кадастр ҳужжатларини тайёрлаш муддатлари ва нархлари бўйича регламентлар ишлаб чиқилди, жойларда ишлар ташкил этилган. Муддатлараниқ, уни бузган жавобгар бўлади, тўлов суммаси аниқ.Ундан ташқари, пул талаб қилганлар ҳам жавобгарликка тортилади. Биз томондан ҳаракатлар аниқ белгиланди. Энди иккинчи томон қолди,бу – халқимиз. Халқимиз бизга қаерда юқорида айтилган талаблар бузилганини, таъмагирлик ҳолат содир бўлаётганини айтса, биз уни бартараф этамиз. Ҳеч нимадан қўрқиш керак эмас, қонун сизтомонда!\nХалқимиз ўша идорада ким пул олишини-ю, ким олмаслигини жуда яхши билади. Фақат буни яширишади. “Нега?” деб сўрасангиз “Нима қиламан ёмолик қилиб,болалари бор”, дейди. Аслида шуни олдини олмай, унга ёмонлик қилиб қўймаяпмизмикан? Эртага пора билан қўлга тушиб қамалиб кетса, ўша фарзандлари тирик етимга айланиб қолади-ку. Нафақат бизнинг соҳамизда балки барча соҳаларда ҳам жамиятимиз коррупцияга қарши курашишда бирлашмас экан, натижага эришиш жуда қийин бўлади. Оғир бўлса ҳам айтишим керак жамиятимизда коррупцияни келтириб чиқарадиган аҳоли қатлами мавжуд.\nБулар кимлар? Ноқонуний ишлар орқадисан даромад кўрувчилар. Яъни, ижарага берилган мулкни сотиш, ерларни ноқонуний эгаллаб олиш, экин ерларини сотиш ёки ўзбошимчалик билан иморат қуриш, ўзганинг мулкини ўзлаштириш ва буларнинг барчасини ҳужжатлартиришга ҳаракат қилиш коррупцияни келтириб чиқаради. Негаки ноқонуний нарсани қонунийлаштириш қонунни айланиб ўтиш дегани, аниқроғи бунинг имкони йўқ. Буни ҳуқуқшунос сифатида жуда яхши биламан.


Байден ва Путин декабрнинг ўзида иккинчи марта мулоқот ўтказди. Яна Кремль сўрови билан\nАҚШ президенти Жо Байден ҳамда Россия президенти Владимир Путин 30 декабр куни кечқурун телефонда мулоқот қилди. Бу ҳақда ҳар икки президент ахборот хизматлари хабар берган. Америка президенти Россия агрессияни давом эттирадиган бўлса, жиддий санкцияга учраши ва Украинага ҳарбий ёрдам кучайтирилишидан огоҳлантирган.\nЯнвар ойида АҚШ ва Европадаги иттифоқчилари Россиянинг НАТОни кенгайтирмаслик бўйича талабларини муҳокама қилади. Бу Путин ва Байденнинг ушбу музокаралар олдидан катта эҳтимол билан охирги мулоқоти бўлди.\nБайденнинг матбуот котиби Жен Псаки суҳбат давомида Байден Россия Украинага бостириб кириш эҳтимоли ҳақида таъкидлаб гапирганини эътироф этди: «Президент Россия Украинага яна бостириб кирадиган бўлса, АҚШ ва иттифоқчилари муносиб жавоб беришини тушунтирди». Псакига кўра, Байден муаммони дипломатик йўл билан ҳал қилиш кераклигини айтган. Январда Россия – АҚШ форматида Женевада музокаралар бошланса, НАТО – Россия форматида учрашувлар ЕХҲТ доирасида ўтади. АҚШ президенти бу музокаралар фақатгина Россия Украина чегарасидан қўшинларини олиб кетган тақдирдагина самарали бўлишини айтган.\nОқ уйнинг юқори мансабли мулозими шахси сир қолиши шарти билан маълум қилишича, Байден НАТОнинг Путин кенгайишини истамаётган шарқий қаноти кучайтирилиши ва Украинага ҳарбий ёрдам оширилиши ҳақида ҳам гапирган. Псакининг айтишича, Путин билан мулоқотдан аввал Байден Европадаги иттифоқчилар билан, давлат котиби Энтони Блинкен эса Украина раҳбарияти билан гаплашган.\nМосква нима деди?\nРоссия президентининг ташқи сиёсат бўйича ёрдамчиси Юрий Ушаков ҳам Байден ўзаро мулоқотда Путинга санкциялар ҳақида гапирганини тасдиқлади: «Байден навбатдаги марта санкциялар ҳақида гапирган. Бу ҳақда 7 декабр кунги суҳбатда ҳам айтилган эди. Бизнинг президент эса бу муносабатлар бутунлай дарз кетишига олиб келиши мумкин бўлган қадам эканини айтди», деб Ушаковнинг сўзларини келтирган РИА Новости.\nШунингдек, Путиннинг ёрдамчисига кўра, Байден ҳамкасбига АҚШ Украинада ҳаво ҳужуми қурилмаларини жойлаштирмоқчи эмаслигини аниқ айтган. Аммо бу борада суҳбатгача ҳам ҳеч қандай расмий ёки оғзаки гап айтилмаганди. Ушаковга кўра, Путин музокаралар шунчаки гурунгга айланиб қолмаслиги кераклигини айтиб, тезда конкрет натижалар бўлиши лозимлигини таъкидлаган.\nБайден ҳамда Путин ўртасидаги мулоқот белгиланганидан 5 дақиқа кейин, Москва вақти билан 23:35 да бошланиб, 50 дақиқа давом этган.\nИккинчи марта ҳам Москва ташаббуси билан суҳбат ўтказилди\nАҚШ ва Россия президентлари декабр ойининг ўзида иккинчи марта телефонда гаплашди. Иккинчи сафар ҳам мулоқот Россия томонининг ташаббуси билан амалга оширилди. Экспертларнинг сўзларига кўра, бу Украина атрофидаги воқеалар қанчалик жиддий эканини кўрсатади. Видеомулоқот тарзида ўтган ва 2 соат давом этган олдинги суҳбатда ҳам Байден санкциялар ҳақида гапирган, Путин эса НАТО Россияга қараб кенгаймаслиги борасида кафолат сўраган эди.\nЭрон билан ядро келишуви: музокаралар боши берк кўчага кирган, Яқин Шарқ энг ёмон сценарийга тайёрланмоқда\nЭрдўған Россия ва Украина президентларини Туркияга таклиф қилди


Қандай қилиб умрни ўн йилга узайтириш...\n09.01.2020 11:03 0 2587\nФойдали одатлар, жумладан, жисмоний машқларни мунтазам бажариш ва соғлом овқатланиш инсон умрини тахминан ўн йилга узайтириши мумкин, дейди Амстердам ва Гарвард университетлари олимлари. Мутахассисларнинг тадқиқот натижалари «British Medical Journal» журналида чоп этилди.\nТадқиқотда қарийб юз мингта 50 ёшли одамлар тўғрисидаги маълумотлардан фойдаланилди. Улар илмий иш бошланганда ҳеч қандай касаллик билан оғришмаган. Қарийб 20 йил давомида уларнинг ҳол-аҳволи кузатиб борилди. Тадқиқотчилар иштирокчиларнинг қайсиларида юрак-қон томир касалликлари, саратон ёки иккинчи тип диабет пайдо бўлгани ҳамда бу касалликлар неча ёшда келиб чиққани ва уларнинг қанча умр кўрганлигига эътибор қаратишди.\nПировард натижада экспертлар бешта асосий хавфли омилни аниқлашди: чекиш, алкоголь истеъмол қилиш, ёғ ёки қандни кўп ейиш билан боғлиқ носоғлом овқатланиш, кам жисмоний фаоллик ва тана вазни индекси бўйича ҳисобланган ортиқча вазн.\nУшбу бешта омилга кўра олимлар 50 ёшли одамнинг соғлигини беглилашди.\nТўғри овқатланиш, жисмоний фаоллик, тамаки ва алкоголни умуман истеъмол қилмаслик, тана вазнини назорат қилишдек 4-5 та фойдали одати бўлган аёллар ўртача 84,4 йил умр кўришган. Бу одатларнинг бирортасига ҳам амал қилмаган гўзал жинс вакиллари эса 73,7 йил яшашган. Эркакларда эса бу кўрсаткич 81,1 ёшга 73,5 ёшни ташкил этган.\nалкогол тамаки тўғри овқатланиш узоқ умр кўриш Жисмоний Фаоллик тана вазни\nЖамият 15/05, 07:49\nСпортчи ва санъаткорлар Сардоба фожеаси жабрдийдалари ҳолидан хабар олишди\nИқтисодиёт 19/04, 13:35\nМаслаҳат 15/04, 11:06\nКоронавирус: шифокор алкоголь хавфини тушунтириб берди


Коронавирус: ҚР Президенти фуқароларни имкон туғилган заҳотиёқ вакцина қабул қилишга чақирди\n2 Апрель 10:36\nNUR-SULTAN. Kazinform – Қозоғистон Президенти Қасим-Жомарт Тоқаев барча қозоғистонликларни вакцинани иложи борича тезроқ қабул қилишга чақирди, деб хабар беради Kazinform Давлат раҳбари Twitter саҳифасига таяниб.\nҚозоғистонда коронавирусга қарши эмланганлар сони 1,8 млндан ошди Коронавирус: Қозоғистонда 1,8 млнга яқин одам эмланди Ashyq: Вакцина билан эмланган фуқаролар қандай статусга эга бўлади\n«Коронавирус инфекциясига қарши чоралар бўйича йиғилишда у шундай деди: коронавирусга қарши курашда ягона ишончли ечим бу - вакцинация. Икки ой давомида эмланганлар сони Қозоғистон аҳолисининг 0,1 фоизидан камроғини ташкил қилади!», - деди Президент.\n«Апрел ойи давомида ҳукумат чет элдан етказиб бериш ва маҳаллий вакциналарни ишлаб чиқаришни таъминлаш орқали вазиятни ўзгартириши керак. Мен барча фуқароларни вакцина қабул қилишнинг биринчи имкониятидан фойдаланиб қолишга чақираман. Бу ўзингизга, уйингиздаги кекса одамларга ва яқинларингизга ғамхўрлик қилишдир», - деб даъват этди Давлат раҳбари.


Мен, Россия фуқароси, яшаш учун берилган гувоҳнома бўйича Ўзбекистонда кўп йиллардан буён истиқомат қилиб келаман. 2012 йил май ойида жисмоний шахс сифатида яшашга мўлжалланмаган жой сотиб олган эдим. Кадастр ҳужжатларига кўра унинг қиймати 14 071 756 сўм. Айланма маблағларни тўлдириш учун яшашга мўлжалланмаган ана шу жойни бир жисмоний шахсга 65 220 000 сўм баҳосида сотмоқчиман.\nМЧЖ бош муҳандиси.\n– Ҳа, яшаш учун мўлжалланмаган жойни сотиш юзасидан бундай битимга жисмоний шахслар даромадидан олинадиган солиқ (ЖШДС) солинади. Сиз Ўзбекистонда доимий яшаб турган (яшаш учун берилган гувоҳнома асосида) бошқа давлат фуқаросисиз ва Ўзбекистон Республикаси резиденти ҳисобланасиз. Шу сабабли Солиқ кодексининг (бундан буён Кодекс деб юритилади) 19-моддасига биноан, Ўзбекистон Республикаси резидентларининг Ўзбекистон Республикасидаги манбадан олинган даромадларидан ЖШДС олинади (Кодекснинг 169-моддаси).\nМол-мулкни, яъни ўзингизга тегишли яшаш учун мўлжалланмаган жойни реализация қилишдан келадиган даромадингиз «Мулкий даромадлар» тоифасига киради. Солиқ солиш мақсадлари учун бу даромад мазкур мол-мулкни реализация қилиш баҳоси билан уни сотиб олишдаги кадастр ҳужжатлари билан тасдиқланган қиймати ўртасидаги тафовут сифатида (Кодекс 176-моддасининг 4-банди) аниқланади. Сиз айтаётган ҳолатда бу тафовут 51 148 244 сўмни (62 220 000 – 14 071 756) ташкил этмоқда. Бундай даромадларга ЖШДС белгиланган энг кам ставка бўйича солинади (Кодекснинг 181-моддаси). Бу яшаш жойидаги солиқ инспекциясига тақдим этилган жами йиллик даромад тўғрисидаги декларацияси асосида амалга оширилади (Кодекснинг 189-моддаси). Декларация даромад олинган йилдан кейинги йилнинг 1 апрелидан кечиктирмай тақдим этилмоғи лозим (Кодекснинг 192-моддаси). 2014 йили энг кам ставка 7,5%га тенг бўлди.\nМазкур декларация бўйича солиқни даромад олинган йилдан кейинги йилнинг 1 июнидан кечиктирмай тўламоғингиз керак (Кодекснинг 193-моддаси).


Нима учун бир турдаги дори воситаси нархи барча дорихоналарда бир хил эмас?\n18:36 / 16.03.2017\nТошкент шаҳридаги матбуот марказида Ўзбекистон Республикаси Соғлиқни сақлаш вазирлигининг "Аҳолини арзон ва сифатли дори-дармон билан таъминлаш тиббиёт тизимида ўтказилаётган ислоҳотларнинг бош мақсадларидан биридир" номли матбуот анжумани ўтказилди.\nМазкур тадбирда Соғлиқни сақлаш вазирлиги мутасадди ходимлари, тегишли бошқарма раҳбарлари, "Дори-дармон" акциядорлик компанияси, "Ўзфармсаноат" давлат акциядорлик концерни ва Тошкент давлат фармацевтика институти вакиллари билан бирга оммавий ахборот воситалари ҳам қатнашишди ва ўзларини қизиқтирган бир қатор саволлар билан мурожаат қилишди.\nХусусан, республика дорихоналаридаги нархларнинг бир хил эмаслиги тўғрисида савол берилди. Мутасадди ходимларнинг жавобларига кўра, "Дори-дармон" ижтимоий дорихоналарда нархлар асоссиз кўтарилмайди. Шу ўринда республикага олиб кириладиган дори воситалари ва тиббиёт буюмларининг 50 фоизи айнан шу ижтимоий ташкилот томонидан олиб кирилиши айтилди. Бу, табиийки, уларнинг улгуржи нархда харид қилинишидан далолат беради.\nХусусий корхоналар эса чакана нархда келтириши натижасида, бундай дорихоналардаги дори воситалари ва тиббиёт буюмлари баҳоси қимматроқ бўлиши таъкидланди.\nШу ўринда аҳолини арзон ва сифатли дори воситалари билан таъминлаш йўлида давлатнинг ўзи 3,5 миллиард зарар кўргани қайд этилди.\nСоғлиқни сақлаш вазирлиги дорихоналар нарх-наво\nТанасидан 16та игна топилган чақалоқ тирик. Вазирлик расмий хабар берди\nКореялик профессор Соғлиқни сақлаш вазирига маслаҳатчи этиб тайинланди


Филиппин президенти Родриго Дутерте Манилада Жануби-шарқий Осиё давлатлари ассоциацияси (ASEAN) 31-саммити расман очилгани ҳақида маълум қилди.\nДутерте ўз чиқишини Филиппиндаги терроризм муаммоси ҳақидаги гаплар билан бошлаган.\n«Мен ўз чиқишимни бундай оҳангда бошлаётганим учун олдиндан узр сўрайман. Шунчаки қайд этишни истардимки, кейинги икки кун мобайнидаги учрашувларимиз муҳим халқаро муаммолар, шу жумладан терроризм ва экстремизм муаммоларини ҳам ўз ичига олишини истардим <...>», — деган у.\nТАСС агентлиги қайд этишича, бу саммитда ташкилотга аъзо давлатларнинг раҳбарларидан ташқари, мулоқот гуруҳлари аъзолари, хусусан, АҚШ президенти Дональд Трамп, ХХР давлат кенгаши бош вазири Ли Кэцян, Ҳиндистон бош вазири Нарендра Моди ва бошқалар иштирок этмоқда.